Έναρξη της διαδικασίας υποβολής αιτήσεων για μετακίνηση Erasmus στο εξωτερικό
2023-12-04 - 2023-12-07
Demo ΔΟΚΙΜΑΣΤΙΚΗ - Κείμενο επιλογής

Μηχανισμοί του Λόγου και Finnegans Wake: James Joyce
2023-12-06 12:00 - 14:00 (Europe/Athens) | Γ' Εργαστήριο Γλυπτικής ΑΣΚΤ, Πειραιώς 256, Αγ. Ιωάννης Ρέντης, 182 33, Ελλάδα

ΕΚΔΗΛΩΣΗ ΜΕ ΑΦΟΡΜΗ ΤΑ 160 ΧΡΟΝΙΑ ΑΠΟ ΤΗ ΓΕΝΝΗΣΗ ΤΟΥ ΝΟΡΒΗΓΟΥ ΖΩΓΡΑΦΟΥ EDVARD MUNCH (1863-1944)
2023-12-12 19:00 - 23:59 | Αμφιθέατρο βιβλιοθήκης της ΑΣΚΤ, Πειραιώς 256, Αγ. Ιωάννης Ρέντης, Ελλάδα
Πρόσκληση Invitation

Κατεβάστε το Poster της εκδήλωσης ΕΔΩ

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2023-12-20 20:00 - 23:00 | Αίθουσα ΝΤΕ ΚΙΡΙΚΟ, Πειραιώς 256, Αγ. Ιωάννης Ρέντης, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΑΝΤΡΕΪ ΤΑΡΚΟΦΣΚΙ (1932-1986)

Τετάρτη 20 Δεκεμβρίου 2023 ΣΤΑΛΚΕΡ (Ταρκόφσκι, 1979) [Stalker] (ασπρ. & έγχρ., 2 ώρες & 42 λεπτ.) ΜΕΡΟΣ Β’ (1 ώρα & 39 λεπτά),

ΑΙΘΟΥΣΑ ΝΤΕ ΚΙΡΙΚΟ - Είσοδος Ελεύθερη

[…] Οι περισσότερες σκηνές γυρίστηκαν το βράδυ, σε εκείνο το σύντομο μέρος της ημέρας, όταν ο ήλιος έχει δύσει πίσω από τον ορίζοντα, αλλά είναι ακόμα φως. Ο διευθυντής φωτογραφίας Georgi Rerberg ως επί το πλείστον δεν φώτιζε τη σκηνή. Μάλλον περιόριζε το φως που έβγαινε από τον ουρανό και έβαζε μεγάλες μαύρες υφασμάτινες σκιάσεις πίσω από την κάμερα ή κάτω από τα κεφάλια των ηθοποιών, έτσι επιτεύχθηκε ο απαιτούμενος φωτισμός. Και μερικές φορές λειτουργούσε μόνο ένα μικρό φωτιστικό σώμα. Φώτιζε ελαφρώς τα πρόσωπα των ηθοποιών από κάτω στα κοντινά πλάνα που γυρίζονταν. Έτσι, η ποσότητα του φωτός βρισκόταν στο όριο του δυνατού.[…]

Απόσπασμα από άρθρο στο Cinephilia & Beyond όπου ο Sergei Bessmertniy, που είχε προσληφθεί ως μηχανικός τρόλεϊ, σχολιάζει τη διαδικασία φωτισμού του Στάλκερ (1979).

Σκηνοθεσία: Αντρέι Ταρκόφσκι. Σενάριο: Arkadi Stugatsky, Boris Stugatsky, βασισμένο στο μυθιστόρημά τους Πικνίκ στο πλάι του δρόμου. Φωτογραφία: Aleksandr Knyazhinsky. Μουσική: Μωρίς Ραβέλ (Μπολερό). Πρωταγωνιστούν: Aleksandr Kajdanovsky (Stalker), Alisa Frejndlikh (η γυναίκα του Stalker), Anatoli Solonitsin (ο συγγραφέας), Νατάσα Αμπράμοβα (η κόρη του Stalker).

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΑΣΚΤ Κάθε Δευτέρα και Τετάρτη στις 8.00 μ.μ., Θεματικά Αφιερώματα, Κάθε Παρασκευή Κινηματογραφική Λέσχη, Αίθουσα Ντε Κίρικο της ΑΣΚΤ, Πειραιώς 256, ώρα προβολής 8.00 μ.μ., είσοδος ελεύθερη.

Αξιολόγηση Χειμερ. Εξαμήνου 2023- 2024
2024-01-12 - 2024-01-22

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-01-17 20:00 - 23:00 | Αίθουσα ΝΤΕ ΚΙΡΙΚΟ, Πειραιώς 256, Αγ. Ιωάννης Ρέντης, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΜΙΚΙΟ ΝΑΡΟΥΣΕ (1905-1969). ΙΑΠΩΝΙΚΟΣ ΚΙΝΗΜΑΤΟΓΡΑΦΟΣ, ΜΕΡΟΣ Α’.

Τετάρτη 17 Ιανουαρίου 2024 - ΟΤΑΝ ΜΙΑ ΓΥΝΑΙΚΑ ΑΝΕΒΑΙΝΕΙ ΤΗ ΣΚΑΛΑ (Νάρουσε, 1960) (ασπρόμαυρη, 110 λεπτ.) [Όννα Γκα Κάινταν Ουό Αγκάρου Τόκι, When a Woman Ascends the Stairs]

ΑΙΘΟΥΣΑ ΝΤΕ ΚΙΡΙΚΟ - Είσοδος Ελεύθερη

[…] οι ποικίλοι και ξεχωριστοί ρυθμοί που ο Ναρούσε δημιουργεί προσεκτικά, αντιπαραθέτοντας σε κάθε βλέμμα ένα άλλο βλέμμα και σε κάθε κίνηση μια άλλη κίνηση, σε σπρώχνουν βίαια μέσα στην παρούσα στιγμή. […] Οι γυναίκες του Νάρουσε εξακολουθούν να ζουν με την ψευδαίσθηση της ανεξαρτησίας, μιας μεταμφίεσης της εξορίας τους. […]

Αποσπάσματα από το «Ο Βασικός Νάρουσε» της Audie E. Bock στο Μικίο Νάρουσε, εκδ. Σύγχρονοι Ορίζοντες (για το 48ο Φεστιβάλ Κινηματογράφου Θεσσαλονίκης, 2007). Ο Κουροσάουα έχει παρομοιώσει τις ταινίες του Νάρουσε ως «ένα μεγάλο ποτάμι με ήρεμη επιφάνεια και άγρια ρεύματα στο βάθος του».

Σκηνοθεσία: Μικίο Νάρουσε. Σενάριο: Ριουζό Κικούσιμα Φωτογραφία: Μασάο Τάμαϊ. Μουσική: Τοσίρο Μαγιουζούμι. Παίζουν: Χίντεκο Τακάμινε (Κέικο), Μασαγιούκι Μόρι (Φουτζισάκι, ο διευθυντής της τράπεζας), Ρέικο Νταν (Τζούνκο), Γκαντζίρο Νακαμούρα (Γκόντα, επιχειρηματίας), Κέικο Αουάζι (Μαντάμ Γιούρι)…

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΑΣΚΤ Κάθε Δευτέρα και Τετάρτη στις 8.00 μ.μ., Θεματικά Αφιερώματα, Κάθε Παρασκευή Κινηματογραφική Λέσχη, Αίθουσα Ντε Κίρικο της ΑΣΚΤ, Πειραιώς 256, ώρα προβολής 8.00 μ.μ., είσοδος ελεύθερη.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΑΣΚΤ
2024-01-19 20:00 - 23:00 | Αίθουσα ΝΤΕ ΚΙΡΙΚΟ, Πειραιώς 256, Αγ. Ιωάννης Ρέντης, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΙΑΠΩΝΙΚΟ ΚΙΝΗΜΑΤΟΓΡΑΦΟ. ΜΕΡΟΣ Α’. ΜΙΚΙΟ ΝΑΡΟΥΣΕ (1905-1969)

Παρασκευή 19 Ιανουαρίου 2024 Ο ΗΧΟΣ ΤΟΥ ΒΟΥΝΟΥ (Νάρουσε, 1954) (ασπρόμαυρη, 94 λεπτ.) [The Sound of the Mountain]

ΑΙΘΟΥΣΑ ΝΤΕ ΚΙΡΙΚΟ, Πειραιώς 256, είσοδος ελεύθερη

Ο ΗΧΟΣ ΤΟΥ ΒΟΥΝΟΥ είναι ένα «δράμα δωματίου» που εστιάζει περισσότερο στις απουσίες παρά στα γεγονότα. Αποτελεί κινηματογραφική διασκευή του ομότιτλου μυθιστορήματος του Yasunari Kawabata. Αφηγείται την ιστορία κυρίως από την οπτική γωνία του γηραιού πατριάρχη Ogata (So Yamamura), με αποτέλεσμα να αποκρύπτονται από τον θεατή γεγονότα στα κομβικά σημεία της ταινίας. Κατά συνέπεια η ταινία μετατρέπεται σε μια ευρεία έρευνα για τη ζωή των γυναικών και της οικογένειας σε μια συγκεκριμένη στιγμή της ιαπωνικής κουλτούρας. Ο Νάρουσε προσεγγίζει το πολύπλοκο αφηγηματικό υλικό του πιο ποιητικά και υπαινικτικά απ’ ό,τι συνήθως: κάποιες φορές περνάει απότομα σε κοντινά πλάνα και συχνά τελειώνει τις σκηνές με κοντινά πλάνα που τονίζουν το μυστήριο, αντί να δίνουν πληροφορίες.

Σκηνοθεσία: Μικίο Νάρουσε. Σενάριο: Yoko Mizuki, βασ. στην πρωτότυπη ιστορία τού Yasunari Kawabata. Moντάζ: Hideshi Ohi. Μουσική: Ichiro Saito. Σκηνικά: Satoshi Chuko. Παίζουν: Setsuko Hara (Kikuko Ogata), Ken Uehara (Shuichi, ο σύζυγος), So Yamamura (Shingo Ogata),Teruko Nagaoka (Yasuko, η σύζυγός του), Yoko Sugi (Eiko Tanizaki),Yatsuko Tan’ami (Ikeda).

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΑΣΚΤ

Κάθε Δευτέρα και Τετάρτη στις 8.00 μ.μ., Θεματικά Αφιερώματα, Κάθε Παρασκευή Κινηματογραφική Λέσχη, Αίθουσα Ντε Κίρικο της ΑΣΚΤ, Πειραιώς 256, ώρα προβολής 8.00 μ.μ., είσοδος ελεύθερη.

DEGREE SHOW 24/01- 26/01 2024 (Α’ )
2024-01-24 00:00 - 2024-01-26 00:00

DEGREE SHOW 31/01- 02/02 2024 (Β’ )
2024-01-31 00:00 - 2024-02-02 00:00

Ημερίδα για τον Δημήτρη Δασκαλόπουλο
2024-02-12 12:00 | Αμφιθέατρο βιβλιοθήκης της ΑΣΚΤ, Πειραιώς 256, Αγ. Ιωάννης Ρέντης, Ελλάδα

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΑΣΚΤ
2024-02-12 20:00 - 23:00 | Αίθουσα ντε Κίρικο, Πειραιώς 256, Άγ. Ιωάννης Ρέντης, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΑΚΙΡΑ ΚΟΥΡΟΣΑΟΥΑ (1910-1998). ΙΑΠΩΝΙΚΟΣ ΚΙΝΗΜΑΤΟΓΡΑΦΟΣ. ΜΕΡΟΣ B’.1.

Δευτέρα 12 Φεβρουαρίου 2024 (ασπρόμαυρη, 1949) Ο ΛΥΣΣΑΣΜΕΝΟΣ ΣΚΥΛΟΣ [Nora Inu, Stray Dog] (2 ώρες & 2 λεπτ.)

Αίθουσα Ντε Κίρικο, είσοδος ελεύθερη.

Mια αστυνομική ιστορία που σχολιάζει τις απελπιστικές κοινωνικές συνθήκες της μεταπολεμικής Ιαπωνίας, ένα είδος «νεορεαλιστικής» αστυνομικής ταινίας. Πρότυπο του Κουροσάουα ήταν ο Γάλλος συγγραφέας Ζορζ Σιμενόν, και ο ήρωάς του, επιθεωρητής Ζιλ Μεγκρέ. [Η φιγούρα του Μεγκρέ στον Λυσσασμένο Σκύλο (1949) είναι ένας ανθρώπινος μεσήλικας αστυνομικός τον οποίο υποδύεται ο Τακάσι Σιμούρα]. Η ταινία του Κουροσάουα διερευνά τα άκρα της ανθρώπινης συμπεριφοράς και υπερβαίνει κατά πολύ τον Σιμενόν. Ο ντετέκτιβ Τοσίρο Μιφούνε υποδύεται τον ξεπεσμένο βετεράνο του πρόσφατου πολέμου, που καθώς περιπλανιέται στο κατεστραμμένο Τόκιο, κυνηγά τη σκιά του.

Σκηνοθεσία: Ακίρα Κουροσάουα. Σενάριο: Ριουζό Κικουσίμα, Ακίρα Κουροσάουα. Φωτογραφία: Ασακάζου Νακάι. Μουσική: Φουμίο Χαγιασάκα. Παίζουν: Τοσίρο Μιφούνε, Τακάσι Σιμούρα, Κέικο Αουάτζι…

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΑΣΚΤ

Κάθε Δευτέρα και Τετάρτη στις 8.00 μ.μ., Θεματικά Αφιερώματα, Κάθε Παρασκευή Κινηματογραφική Λέσχη, Αίθουσα Ντε Κίρικο, Πειραιώς 256, ώρα προβολής 8.00 μ.μ., είσοδος ελεύθερη.

Υπεύθυνη προγράμματος Μαρία Μαμαλίγκα.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΑΣΚΤ
2024-03-04 20:00 - 23:00 | Αίθουσα ντε Κίρικο, Πειραιώς 256, Άγ. Ιωάννης Ρέντης, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΑΚΙΡΑ ΚΟΥΡΟΣΑΟΥΑ (1910-1998). ΙΑΠΩΝΙΚΟΣ ΚΙΝΗΜΑΤΟΓΡΑΦΟΣ, ΜΕΡΟΣ B.1.

Δευτέρα 4 Μαρτίου 2024 Ο ΚΑΤΑΔΙΚΑΣΜΕΝΟΣ [Ikiru] (Κουροσάουα, 1952) (ασπρ., 2 ώρες & 23 λεπτ.)

ΑΙΘΟΥΣΑ ΝΤΕ ΚΙΡΙΚΟ, είσ. ελεύθερη.

Ένα από τα μεγαλύτερα επιτεύγματα του Ακίρα Κουροσάουα, η ταινία Ikiru λέει ναι στη ζωή μέσα από μια εξερεύνηση του θανάτου. Μια πολύπλευρη ματιά στο τι σημαίνει να είσαι ζωντανός, με φόντο την μεταπολεμική ιαπωνική κοινωνία που παραπαίει. Εξάλλου "Ikiru" στα ιαπωνικά σημαίνει "Να ζεις". Ο Κουροσάουα και οι συν-σεναριογράφοι του Shinobu Hashimoto και Hideo Oguni, εμπνεύστηκαν το σενάριο της ταινίας "Ikiru" (1952) [στα ελληνικά αποδόθηκε ως «Ο καταδικασμένος»] εν μέρει από τη νουβέλα του Λέοντα Τολστόι "Ο θάνατος του Ιβάν Ίλιτς" (1886). Πρόκειται, μεταξύ άλλων, για μία σαρδόνια σάτιρα της γραφειοκρατίας, με ριπές μαύρου χιούμορ και οδυνηρά αστεία, παρά τη ζοφερότητα του θέματος, μια και ο πρωταγωνιστής (Γουατανάμπε), πάσχει από σοβαρή ασθένεια και γνωρίζει ότι το τέλος του πλησιάζει. Αλλά το βαθύτερο θέμα της ταινίας, βρίσκεται στον τρόπο με τον οποίο η προσπάθεια ενός ανθρώπου να κάνει το σωστό μπορεί να εμπνεύσει, ή να μπερδέψει, ή να θυμώσει, ή να απογοητεύσει εκείνους που τη βλέπουν μόνο απ' έξω, μέσα από το πρίσμα της δικής τους ανεξερεύνητης ζωής. Ο Κουροσάουα στέλνει συχνά τον ήρωά του στο υπόγειο της πόλης για να ανανεωθεί και να αναθεωρήσει τις ιδέες του. Όπως ο ντετέκτιβ στο "Αδέσποτο σκυλί", ο Γουατανάμπε κατεβαίνει στα δυτικοποιημένα παρακμιακά μπαρ και στους οίκους ανοχής του Τόκιο, μετά τη συνάντησή του μ' έναν μυθιστοριογράφο, που μοιάζει να ξεπήδησε από τον Στύγιο ποταμό.

Στη φωτό, αριστερά, ο Yûnosuke Itô που υποδύεται τον μυθιστοριογράφο και δεξιά ο πρωταγωνιστής Τακάσι Σιμούρα που υποδύεται τον "καταδικασμένο" γραφειοκράτη Γουατανάμπε.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΑΣΚΤ. Κάθε Δευτέρα και Τετάρτη στις 8.00 μ.μ., Θεματικά Αφιερώματα, Κάθε Παρασκευή Κινηματογραφική Λέσχη, Αίθουσα Ντε Κίρικο, Πειραιώς 256, ώρα προβολής 8.00 μ.μ., είσοδος ελεύθερη. Υπεύθυνη προγράμματος Μαρία Μαμαλίγκα.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-03-06 20:00 - 23:00 | Αίθουσα ντε Κίρικο, Πειραιώς 256, Άγ. Ιωάννης Ρέντης, 18233, Ελλάδα
ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ

ΑΚΙΡΑ ΚΟΥΡΟΣΑΟΥΑ (1910-1998). ΘΕΜΑΤΙΚΟ ΑΦΙΕΡΩΜΑ ΣΤΟΝ ΙΑΠΩΝΙΚΟ ΚΙΝΗΜΑΤΟΓΡΑΦΟ. ΜΕΡΟΣ B’.1

Τετάρτη 6 Mαρτίου 2024 Ο ΘΡΟΝΟΣ ΤΟΥ ΑΙΜΑΤΟΣ [Kumonosu-jo, Throne of Blood] (Κουροσάουα, 1957) (ασπρ., 1 ώρα & 50 λεπτ.), ΑΙΘΟΥΣΑ ΝΤΕ ΚΙΡΙΚΟ, είσ. ελεύθερη.

Ο Ακίρα Κουροσάουα διασκευάζει τον Μάκμπεθ (π.1606), μεταφέροντας την κλασική ιστορία του Σέξπιρ για τη φιλοδοξία και τη φαυλότητα στο ομιχλώδες τοπίο της φεουδαρχικής Ιαπωνίας. Ο Θρόνος του Αίματος (1957) συγκεράζει εκφάνσεις της δυτικής τραγωδίας με μορφολογικά στοιχεία που προέρχονται από το θέατρο Νο, δημιουργώντας μια θυελλώδη κινηματογραφική εμπειρία.

Ο σχεδιαστής της παραγωγής και των κουστουμιών, Γιοσίρο Μουράκι, θυμάται: "Μελετήσαμε τα παλιά σχέδια κάστρων, τα πραγματικά παλιά, όχι αυτά τα λευκά κάστρα που έχουμε ακόμα τριγύρω. Και αποφασίσαμε να χρησιμοποιήσουμε μαύρους ενισχυμένους τοίχους, καθώς θα ταίριαζαν καλά με το εφέ suiboku-ga (ζωγραφική με μελάνι) που προγραμματίζαμε με πολλή ομίχλη και καταχνιά. Αυτός είναι επίσης ο λόγος που αποφασίσαμε ότι οι τοποθεσίες θα έπρεπε να είναι ψηλά στο όρος Φούτζι, λόγω της ομίχλης και του μαύρου ηφαιστειακού εδάφους. Δημιουργήσαμε κάτι που δεν προερχόταν από κάποια μεμονωμένη ιστορική περίοδο. Για να τονίσουμε την ψυχολογία του ήρωα, που τον κινεί ο ψυχαναγκασμός, φτιάξαμε τους εσωτερικούς χώρους ευρύχωρους, με χαμηλά ταβάνια και λοξά υποστηλώματα για να δημιουργήσουμε το εφέ της καταπίεσης".

Η φωτό είναι από την ταινία ο Θρόνος του Αίματος (1957).

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΑΣΚΤ. Κάθε Δευτέρα και Τετάρτη στις 8.00 μ.μ., Θεματικά Αφιερώματα, Κάθε Παρασκευή Κινηματογραφική Λέσχη, Αίθουσα Ντε Κίρικο, Πειραιώς 256, ώρα προβολής 8.00 μ.μ., είσοδος ελεύθερη.

Υπεύθυνη προγράμματος Μαρία Μαμαλίγκα.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-03-11 20:00 - 23:00 | , ,
ΑΚΙΡΑ ΚΟΥΡΟΣΑΟΥΑ (1910-1998). ΘΕΜΑΤΙΚΟ ΑΦΙΕΡΩΜΑ ΣΤΟΝ ΙΑΠΩΝΙΚΟ ΚΙΝΗΜΑΤΟΓΡΑΦΟ. ΜΕΡΟΣ B’.1

Δευτέρα 11 Μαρτίου 2024 ΤΟ ΜΥΣΤΙΚΟ ΦΡΟΥΡΙΟ [Kakushi-toride no san-akunin, Hidden Fortress] (Κουροσάουα, 1958) (ασπρ., 2 ώρες & 6 λεπτ.)

ΑΙΘΟΥΣΑ ΝΤΕ ΚΙΡΙΚΟ, είσ. ελεύθερη

ΤΟ ΜΥΣΤΙΚΟ ΦΡΟΥΡΙΟ είναι ταινία περιπέτειας, του είδους “jidaigeki”στα ιαπωνικά, με ειδικά εφέ από τον Eiji Tsuburaya. Έναντι αμοιβής σε χρυσάφι, δύο χωρικοί συμφωνούν να συνοδεύσουν έναν άντρα και μια γυναίκα μέσα από τις γραμμές του εχθρού, χωρίς να ξέρουν ότι ο άνδρας είναι στρατηγός και η γυναίκα είναι πριγκίπισσα.

Αποτελεί την πιο επιτυχημένη εμπορικά ταινία του Κουροσάουα μέχρι τότε και την πρώτη ίσως wide-screen ταινία στην Ιαπωνία. Υπήρξε σημαντική επιρροή στην αμερικανική ταινία Star Wars (1977). Η πριγκίπισα ΓΙΟΥΚΙ (Misa Uehara), είναι η κινηματογραφική πρόγονος-πρότυπο της πριγκίπισσας LEIA της σειράς Ο ΠΟΛΕΜΟΣ ΤΩΝ ΑΣΤΡΩΝ την οποία εμπνεύστηκε ο Τζορτζ Λούκας.

Στη φωτό, η πριγκίπισα ΓΙΟΥΚΙ (Misa Uehara).

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ

Κάθε Δευτέρα και Τετάρτη στις 8.00 μ.μ., Θεματικά Αφιερώματα, Κάθε Παρασκευή Κινηματογραφική Λέσχη, Αίθουσα Ντε Κίρικο, Πειραιώς 256, ώρα προβολής 8.00 μ.μ., είσοδος ελεύθερη.

Υπεύθυνη προγράμματος Μαρία Μαμαλίγκα.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-03-13 20:00 - 23:00 | Αίθουσα ντε Κίρικο, ΠΕΙΡΑΙΩΣ 256, Αγ. Ιωάννης Ρέντης, Ελλάδα
ΑΚΙΡΑ ΚΟΥΡΟΣΑΟΥΑ (1910-1998). ΘΕΜΑΤΙΚΟ ΑΦΙΕΡΩΜΑ ΣΤΟΝ ΙΑΠΩΝΙΚΟ ΚΙΝΗΜΑΤΟΓΡΑΦΟ. ΜΕΡΟΣ B’.2

Τετάρτη 13 Μαρτίου 2024 Γιοζίμπο (Κουροσάουα,1961) [Yojinbo, Yojimbo] (ασπρ., 110 λεπτ.)

ΑΙΘΟΥΣΑ ΝΤΕ ΚΙΡΙΚΟ, είσ. ελεύθερη

Η ταινία "Γιοζίμπο", που στα ιαπωνικά σημαίνει μισθωμένος σωματοφύλακας, είναι μια από τις πιο δημοφιλείς ταινίες σαμουράι της ασπρόμαυρης περιόδου του Κουροσάουα. Θεματικά θίγει την αντίθεση ανάμεσα στην την ακεραιότητα των σαμουράι και την απληστία των εκσυγχρονιστών. Είναι επηρεασμένη από χολιγουντιανά γουέστερν. Παρουσιάζει τα παιχνίδια εξουσίας της εποχής μέσω ξιφομαχιών, ενώ συγχρόνως βρίθει από αστεϊσμούς. Το Γιοζίμπο έγινε αμέσως κλασικό και το ακολούθησαν πολλά ριμέικ. Πρώτο, το ΓΙΑ ΜΙΑ ΧΟΥΦΤΑ ΔΟΛΑΡΙΑ (1964), σπαγγέτι γουέστερν του Σέρτζιο Λεόνε με πρωταγωνιστή τον Κλιντ Ίστγουντ. Ο Λεόνε δεν έδωσε τα δικαιώματα που όφειλε στον Κουροσάουα. Ο Κουροσάουα υπέβαλε μήνυση και την κέρδισε. Ακολούθησαν και άλλα ριμέικ, μεταξύ των οποίων Ο ΤΕΛΕΥΤΑΙΟΣ ΕΠΙΖΩΝ (1996) του Ουόλτερ Χιλ με πρωταγωνιστή τον Μπρους Ουίλις, στο οποίο αναφέρονται και ο Κουροσάουα και ο συν-σεναριογράφος Κικούσιμα ως συγγραφείς.

Ο Κουροσάουα προκάλεσε τους βοηθούς σκηνοθέτες του να καταστρώσουν μια εικόνα για την ταινία που να προειδοποιεί τον πρωταγωνιστή Τοσίρο Μιφούνε ότι μπαίνει σε μια κακόφημη πόλη. Γύρισε όλες τις ιδέες τους, όμως ο ίδιος επινόησε τον σκύλο που κρατάει στο στόμα του ένα ανθρώπινο χέρι (βλ. φωτό 3).

Στις φωτό 1 και 2, ο πρωταγωνιστής της ταινίας Τοσίρο Μιφούνε.

Διάλεξη της Δρ. Άντρης Μιχαήλ
2024-03-19 14:00 - 16:30 | Αμφιθέατρο βιβλιοθήκης της ΑΣΚΤ, Πειραιώς 256, Αγ. Ιωάννης Ρέντης, Ελλάδα

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΑΣΚΤ
2024-03-20 20:00 - 23:00 | , ,
ΘΕΜΑΤΙΚΟ ΑΦΙΕΡΩΜΑ ΣΤΟΝ ΙΑΠΩΝΙΚΟ ΚΙΝΗΜΑΤΟΓΡΑΦΟ. ΜΕΡΟΣ B’.2. ΑΚΙΡΑ ΚΟΥΡΟΣΑΟΥΑ (1910-1998)

Τετάρτη 20 Μαρτίου 2024 Ο Δολοφόνος του Τόκιο (Κουροσάουα, 1963) [Tengoku to jigoku, High and Low] (ασπρ., 143 λεπτ.)

είσ. ελεύθερη, ΑΙΘΟΥΣΑ ΝΤΕ ΚΙΡΙΚΟ

Το αστυνομικό μυθιστόρημα King's Ransom (1959), του Ed McBain, αποτελεί την πηγή αλλά όχι το ύφος και την προσέγγιση της ταινίας. Ο Κουροσάουα δημιουργεί έναν μοναχικό, γεμάτο μίσος, αμετανόητο αλλά εύθραυστο αντιήρωα, που μοιάζει να ξεπήδησε από το «Έγκλημα και Τιμωρία», ο οποίος δεν φαίνεται να χρειάζεται ή έστω να θέλει τα χρήματα. Τόσο αυτός όσο και ο κλέφτης του πιστολιού του αστυνομικού στον Λυσσασμένο σκύλο (1949), ζουν στις παρυφές της κοινωνίας και την περιφρονούν βαθύτατα ως υπεράνθρωποι, πιστεύοντας ότι δικαιούνται να την υπερβαίνουν. Η ηθική εκλογίκευση της κοινωνικής τους θέσης περισσότερο παρά η ίδια η θέση, κινητοποιεί τις πράξεις τους.

Η έμφαση που δίνει ο Κουροσάουα στις επιφάνειες που δημιουργούν αντανακλάσεις, όπως το νερό, οι καθρέφτες και τα παράθυρα, υποδηλώνει ότι η υψηλή και χαμηλή κοινωνική και ηθική τοποθέτηση τόσο του βιομήχανου, όσο και του εκβιαστή του, μπορεί να μην είναι τόσο ξεκάθαρη όσο φαίνεται αρχικά. Ίσως αυτό να υποδηλώνει και το τέχνασμα του ροζ καπνού που εισβάλλει στον σχεδόν ειδησεογραφικό ρεαλισμό της ταινίας. Αναδύεται από την καμινάδα ενός αποτεφρωτήρα στον οποίο έχει καεί ένα ζωτικής σημασίας αποδεικτικό στοιχείο [πρώτη και μοναδική χρήση χρώματος από τον σκηνοθέτη μέχρι το Dodes'ka-den (1970)].

Η τελευταία σκηνή, ως αποκορύφωμα, ανάγει το ερώτημα του τι μπορεί να δει κανείς από πού, από μορφικό ή αφηγηματικό, σε ηθικό ερώτημα. Ο τέως μεγιστάνας κάθεται στο επισκεπτήριο της φυλακής, πρόσωπο με πρόσωπο με τον απαγωγέα. Δεν είναι πια ψηλά, ούτε χωρικά ούτε ταξικά: έχει απολυθεί από το εργοστάσιο και κάνει μια καινούργια αρχή. Ο εκβιαστής έχει καταφέρει, να τον κατεβάσει "στο επίπεδό του", και καθώς πέφτει σε κρίση, το παντζούρι κατεβαίνει, αφήνοντας τον τέως μεγιστάνα στη δική του πλευρά του τζαμιού, να αντικρίζει μόνο την αντανάκλασή του.

Ο Ιάπωνας σκηνοθέτης Takashi Miike, θαυμαστής του Κουροσάουα γενικά και του Δολοφόνου του Τόκιο ειδικά, σε μια του συνέντευξη αφηγείται για την εποχή και το κοινωνικό πλαίσιο της ταινίας:

«Ήμουν τριών ετών όταν κυκλοφόρησε η ταινία το 1963.

Η Ιαπωνία είχε χάσει τον πόλεμο μερικές δεκαετίες νωρίτερα, το Τόκιο ήταν ακόμα ερείπια λίγο πριν από αυτό, και ο πόλεμος της Κορέας είχε επίσης μόλις αρχίσει. Οι άνθρωποι έπρεπε να επιστρέψουν από το μηδέν, επειδή η χώρα είχε καταστραφεί από τον Β' Παγκόσμιο Πόλεμο. Αλλά μόλις πριν λίγο καιρό, η Ιαπωνία είχε μια ξαφνική οικονομική άνοδο - εν μέρει λόγω της πολιτικής των ΗΠΑ, αλλά και λόγω της επιτυχίας της κινηματογραφικής βιομηχανίας. Πριν από αυτή την περίοδο, δεν θα μπορούσατε να δείτε φτώχεια ή οτιδήποτε αρνητικό στις οθόνες- η τηλεόραση και το σινεμά ήταν πολύ περιχαρακωμένα. Αλλά ένας διακόπτης γύρισε ξαφνικά και αποφασίστηκε να χρησιμοποιηθεί η ψυχαγωγία ως μέσο για να ενθαρρυνθούν και να παρακινηθούν οι Ιάπωνες να συνεργαστούν. Αυτό έπαιξε ρόλο στην ανάταση του ιαπωνικού πνεύματος, και εκείνη την περίοδο ο ιαπωνικός κινηματογράφος έφτασε στο απόγειό του. Ο ρόλος του Κουροσάουα σε όλα αυτά είναι απολύτως αναμφισβήτητος. Δεν υπάρχει σκηνοθέτης από την Ιαπωνία που να μην έχει επηρεαστεί από το έργο του». Στη φωτό, ο Tsutomu Yamazaki,

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-03-27 20:00 - 23:00 | ΑΙΘΟΥΣΑ ΝΤΕ ΚΙΡΙΚΟ, Πειραιώς 256, Άγ. Ιωάννης Ρέντης, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΑΚΙΡΑ ΚΟΥΡΟΣΑΟΥΑ (1910-1998) - ΙΑΠΩΝΙΚΟΣ ΚΙΝΗΜΑΤΟΓΡΑΦΟΣ ΜΕΡΟΣ Β'

Τετάρτη 27 Μαρτίου 2024 Ντερσού Ουζαλά (Κουροσάουα, 1975) [Dersu Uzala] (έγχρ., 142 λεπτ.)

είσ. ελεύθερη, ΑΙΘΟΥΣΑ ΝΤΕ ΚΙΡΙΚΟ

Η ταινία Ουζαλά (1975) απεικονίζει οπτικά τα λόγια του Αρσένιεφ: "Ο άνθρωπος είναι πολύ μικρός για να αντιμετωπίσει την απεραντοσύνη της φύσης". Η φωτογραφία και η δομή της ταινίας είναι από τις πιο ωραίες στο έργο του Κουροσάουα. Η κάμερα βρίσκεται πάντα στο ύψος των ματιών: βλέπει την απεραντοσύνη των στεπών, μέσα από το ανθρώπινο μάτι. Αυτό που θυμάται κανείς αφού δει την ταινία, είναι η ανθρώπινη φιγούρα, πολύ μικρή στο στοιχειώδες τοπίο της στέπας.

Ο Ρώσος στρατιωτικός και εξερευνητής Βλαντιμίρ Αρσένιεφ είχε συναντήσει τον Ντερσού, έναν Σιβηριανό κυνηγό, άνθρωπο της τούντρας, σε μια αποστολή για τη χαρτογράφηση των ρωσο-μαντζουριανών συνόρων στις αρχές του προηγούμενου αιώνα. Γοητεύτηκε βαθύτατα από αυτόν τον ενστικτώδη άνθρωπο της φύσης, τον μικρόσωμο αλλά σοφό κυνηγό "Γκόλντι", που τον χρησιμοποίησε ως οδηγό του, και τον απαθανάτισε στο βιβλίο του “Dersu Uzala” το 1923. Παρομοίως είχε εντυπωσιαστεί από τη ζωή του Ντερσού, σε συμφωνία με την απερίσπαστη από ανθρώπινες επεμβάσεις φύση, και ο σκηνοθέτης της ταινίας, αφού διάβασε το βιβλίο. Έτσι, όταν η Mosfilm προσέγγισε τον Κουροσάουα, 30 χρόνια αργότερα, για να γυρίσει μια ταινία στη Σοβιετική Ένωση, εκείνος είχε ήδη το θέμα του.

Η ταινία Ντερσού Ουζαλά (1975) αποτέλεσε σημαντική επιστροφή στο σινεμά για τον σκηνοθέτη της, ο οποίος είχε υποστεί πανωλεθρία με το Tora! Tora! Tora! Η εισπρακτική αποτυχία του Dodes'kaden που ακολούθησε, μια ταινία της βραχύβιας Four Knights (σύμπραξη των Kon Ichikawa, Κουροσάουα, Kobayashi και Kinoshita) οδήγησε στη διάλυση της συνεργασίας τους και στην απόπειρα αυτοκτονίας του Κουροσάουα.

Μετά την πιο σκοτεινή περίοδο της ζωής του, ο Ακίρα Κουροσάουα κατάφερε να πάει στο εξωτερικό, ύστερα από την πρόταση της Mosfilm, και να γυρίσει την ταινία του στη Σοβιετική Ένωση. Πρόκειται για ένα «ταξίδι-αποστολή» για τον σκηνοθέτη, και σηματοδοτεί την εκ νέου γνωριμία του με το κινηματογραφικό μέσο. Ίσως το έργο αυτό είναι υπεύθυνο για τη διάσωση του Κουροσάουα. Όπως ο Αρσένιεφ πριν απ’ αυτόν χαρτογράφησε μια περιοχή της Σιβηρίας, έτσι και ο σκηνοθέτης χαρτογραφεί ένα νέο κεφάλαιο στο στιλ του που ωριμάζει. Ο τόνος και η αίσθηση της ταινίας φαίνεται να έχουν επαναπροσδιορίσει τις ευαισθησίες του.

Η ταινία σηματοδοτεί ένα μεταβατικό σημείο αξιοσημείωτης τεχνικής ωριμότητας. Υπάρχει μια στοχαστική ηρεμία στις συνθέσεις. Το καδράρισμα διατηρεί τη στατική χαμηλή κάμερα που θα συνέδεε κανείς με τον Όζου ή τον Μιζογκούτσι, απαλλαγμένη από τα dissolve και τις πολυάσχολες κινήσεις της κάμερας που συνήθως χρησιμοποιούσε ο Κουροσάουα.

Yπήρξαν κριτικοί που τον κατηγόρησαν ότι πατρονάρει τον πραγματικό Ντερσού παρουσιάζοντάς τον ως μια σύγχρονη εκδοχή του ευγενούς άγριου του Ρουσσώ. Ωστόσο, ο δικός του Ντερσού, είναι πιο κοντά σε έναν σιβηριανό σαμουράι, του οποίου ο κώδικας έχει τις ρίζες του στο σεβασμό της φύσης και στη συνύπαρξη ακόμη και με απειλητικά θηρία, όπως οι τίγρεις.

Στις φωτό o Μαξίμ Μουντζούκ, που υποδύεται τον Ντερσού Ουζαλά στην ομώνυμη ταινία.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-03-29 20:00 - 23:00 | ΑΙΘΟΥΣΑ ΝΤΕ ΚΙΡΙΚΟ, Πειραιώς 256, Άγ. Ιωάννης Ρέντης, 18233, Ελλάδα
Παρασκευή 29 Μαρτίου 2024 Ο ΤΕΛΕΥΤΑΙΟΣ ΣΑΜΟΥΡΑΪ [The last samurai] (Ζβικ, 2003) (έγχρ., 2 ώρες & 34 λεπτ.)

είσ. ελεύθερη, ΑΙΘΟΥΣΑ ΝΤΕ ΚΙΡΙΚΟ

Μετά τον Κουροσάουα (1910-1998), ένας «Γιάνκης» σκηνοθέτης, ο Έντουαρντ Ζβικ (γ. 1952), εκτελεί το πείραμα από την ανάποδη, συνδυάζοντας ένα γουέστερν με μια ταινία σαμουράι, γοητεύοντας το Χόλιγουντ. Στην προσπάθεια να αποδώσει τις τελευταίες στιγμές της κουλτούρας των σαμουράι και του πνεύματος του Μπουσίντο, τοποθετεί τον Τομ Κρουζ, έναν βετεράνο του Αμερικανικού Εμφυλίου Πολέμου, στην Ιαπωνία κατά τη διάρκεια της εξέγερσης των σαμουράι το 1876-77. Η ταινία είναι ιστορικά ακριβής. Προβάλλεται στα πλαίσια του κινηματογραφικού αφιερώματος στον Ακίρα Κουροσάουα, με σκοπό να συγκριθεί με την ταινία του Γιοζίμπο (Κουροσάουα,1961).

Σκηνοθεσία: Έντουαρντ Ζβικ, σενάριο: Έντουαρντ Ζβικ, Τζον Λόγκαν, Μάρσαλ Χέρσκοβιτς, πρωταγωνιστούν: Τομ Κρουζ, Κεν Γουατανάμπε, μουσική: Χανς Τσίμερ, φωτογραφία: Τζον Τολ.

Στη φωτό ο πρωταγωνιστής της ταινίας Τομ Κρουζ.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΑΣΚΤ. Κάθε Δευτέρα και Τετάρτη στις 8.00 μ.μ., Θεματικά Αφιερώματα, Κάθε Παρασκευή Κινηματογραφική Λέσχη, Αίθουσα Ντε Κίρικο, Πειραιώς 256, ώρα προβολής 8.00 μ.μ., είσοδος ελεύθερη.

Υπεύθυνη προγράμματος Μαρία Μαμαλίγκα.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-04-01 20:00 - 23:00 | ΑΙΘΟΥΣΑ ΝΤΕ ΚΙΡΙΚΟ, Πειραιώς 256, Άγ. Ιωάννης Ρέντης, 18233, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΑΚΙΡΑ ΚΟΥΡΟΣΑΟΥΑ (1910-1998) - ΙΑΠΩΝΙΚΟΣ ΚΙΝΗΜΑΤΟΓΡΑΦΟΣ, ΜΕΡΟΣ Β'.

Δευτέρα 1 Aπριλίου 2024 Όνειρα [Yume, Dreams] (Κουροσάουα, 1990) (έγχρωμη, π. 2 ώρες)

είσ. ελεύθερη, ΑΙΘΟΥΣΑ ΝΤΕ ΚΙΡΙΚΟ

Η ταινία "Όνειρα" ανθολογεί οκτώ παραστατικές ιστορίες με χαλαρή σύνδεση, η καθεμία εμπνευσμένη από οράματα που έρχονταν στον Κουροσάουα στα όνειρά του.

Κάθε όνειρο έχει μια μοναδική χρωματική παλέτα, και ένα από αυτά παραπέμπει ανοιχτά στον Βίνσεντ Βαν Γκογκ (γεννήθηκε στις 30 Μαρτίου του 1853, πριν από 171 χρόνια περίπου) και τα χωράφια του Νότου της Γαλλίας στα οποία ζωγράφιζε.

Στην ταινία τον Βαν Γκογκ υποδύεται ο Μάρτιν Σκορτσέζε, στενός φίλος του Κουροσάουα.

Ο Κουροσάβα, στο ίδιο όνειρο, μνημονεύει τον Βαν Γκογκ, τον Σοπέν, τον Γκανς (την ταινία του La roue, όπου χρησιμοποιείται το ίδιο πρελούδιο του Σοπέν) και τον Σκορτσέζε μαζί.

Στη φωτό ο Μάρτιν Σκορτσέζε ως Βαν Γκογκ στην ταινία «Όνειρα».

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ

Κάθε Δευτέρα και Τετάρτη στις 8.00 μ.μ., Θεματικά Αφιερώματα, Κάθε Παρασκευή Κινηματογραφική Λέσχη, Αίθουσα Ντε Κίρικο, Πειραιώς 256, ώρα προβολής 8.00 μ.μ., είσοδος ελεύθερη.

Υπεύθυνη προγράμματος Μαρία Μαμαλίγκα.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-04-03 20:00 - 23:00 | ΑΙΘΟΥΣΑ ΝΤΕ ΚΙΡΙΚΟ, Πειραιώς 256, Άγ. Ιωάννης Ρέντης, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΙΑΠΩΝΙΚΟ ΚΙΝΗΜΑΤΟΓΡΑΦΟ. ΜΕΡΟΣ Γ’. ΚΕΝTΖΙ ΜΙΖΟΓΚΟΥΤΣΙ (1898-1956)

Τετάρτη 3 Απριλίου 2024 Η ΙΣΤΟΡΙΑ ΤΟΥ ΤΕΛΕΥΤΑΙΟΥ ΧΡΥΣΑΝΘΕΜΟΥ (ασπρ., 1939) (143 λεπτ.) [Zangiku monogatari, The Story of the Last Chrysanthemum]

Αίθουσα Ντε Κίρικο, είσοδος ελεύθερη

Η ταινία «Η ιστορία του τελευταίου χρυσάνθεμου» (1939) αποτελεί μια συναρπαστική ματιά στα παρασκήνια του θεάτρου καμπούκι στην Ιαπωνία, στα τέλη του 19ου αιώνα, παρουσιάζοντας ανάγλυφα και σπαρακτικά το δούναι και λαβείν μεταξύ ζωής και τέχνης. Ασκεί κριτική στην καταπίεση των γυναικών και στις θυσίες που απαιτούνται από αυτές ως συζύγους καλλιτεχνών, ενώ ταυτόχρονα υπονομεύει τις διακρίσεις φύλου και τάξης στο καθιερωμένο ιαπωνικό οικογενειακό σύστημα. Υλοποιείται με δεξιοτεχνία μέσω υποβλητικών μακρών λήψεων και εκφραστικών κινήσεων της κάμερας, ένα στιλ που θα χαρακτηρίσει στο εξής τις ταινίες του σκηνοθέτη Κέντζι Μιζογκούτσι (1898-1956).

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ- ΘΕΜΑΤΙΚΟ ΑΦΙΕΡΩΜΑ ΣΤΟΝ ΙΑΠΩΝΙΚΟ ΚΙΝΗΜΑΤΟΓΡΑΦΟ – ΚΕΝΤΖΙ ΜΙΖΟΓΚΟΥΤΣΙ (1898-1956)

Κάθε Δευτέρα και Τετάρτη στις 8.00 μ.μ., ΑΙΘΟΥΣΑ ΝΤΕ ΚΙΡΙΚΟ, ΠΕΙΡΑΙΩΣ 256,

Κάθε Παρασκευή Κινηματογραφική Λέσχη

Υπεύθυνη προγράμματος Μαρία Μαμαλίγκα

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-04-05 20:00 - 23:00 | ΑΙΘΟΥΣΑ ΝΤΕ ΚΙΡΙΚΟ, ΠΕΙΡΑΙΩΣ 256, Άγ. Ιωάννης Ρέντης, Ελλάδα
Κινηματογραφική Λέσχη - Προβολή στο πλαίσιο του αφιερώματος στον Κέντζι Μιζογκούτσι (1898-1956)

Παρασκευή 5 Απριλίου 2024 ΤΑ ΚΛΕΙΣΜΕΝΑ ΧΕΙΛΗ (Λούμπιτς, 1925) [Lady Windermere's Fan] (βουβή, 89 λεπτ.)

ΑΙΘΟΥΣΑ ΝΤΕ ΚΙΡΙΚΟ, είσοδος ελεύθερη

Μια κωμωδία παρεξηγήσεων του Όσκαρ Ουάιλντ, που βασίζεται στη λεκτική ευφυΐα του συγγραφέα, με υπονοούμενα και υπαινιγμούς, μεταφέρεται από τον Ερνστ Λούμπιτς όχι με λεκτικούς, αλλά με οπτικούς όρους. Ο Λούμπιτς υπονοεί σημεία της πλοκής με έξυπνα δομημένα πλάνα από πόρτες και άλλα καίρια αντικείμενα. Με παιχνιδιάρικο τόνο, σε ορισμένες σκηνές χρησιμοποιεί ακόμα και τα όρια του ίδιου του κάδρου, και τα μεταβάλλει. Αφηγείται την ιστορία με επιδέξιο, ελαφρύ τρόπο και αιχμηρές κωμικές πινελιές. Η ταινία “Lady Windermere's Fan” (ελληνικός τίτλος: «Τα κλεισμένα χείλη») αποτελεί υπόδειγμα κινηματογραφικής απόδοσης ενός λογοτεχνικού έργου.

Ο Μιζογκούτσι αγαπούσε τις βουβές ταινίες του Ερνστ Λούμπιτς κι επηρεάστηκε από τον τρόπο που η κάμερά του δημιουργεί χώρους που συνδυάζουν το οπτικό πεδίο της οθόνης με παρακείμενους χώρους εκτός κάμερας, στους οποίους επεκτείνεται η αφήγηση και από τους οποίους οι χαρακτήρες μπορούν να κρυφακούσουν- όπως συμβαίνει στην ταινία “Lady Windermere's Fan” (1925).

Σκηνοθέτης: Ernst Lubitsch. Σενάριο: Julien Josephson, βασισμένο σ’ ένα θεατρικό έργο του Oscar Wilde. Φωτογραφία: Charles Van Enger. Παίζουν: Ronald Colman, Irene Rich, May McAvoy, Bert Lytell, Edward Martindel, Helen Dunbar, Carrie Daumery, Billie Bennett.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ

Κάθε Δευτέρα και Τετάρτη στις 8.00 μ.μ., ΑΙΘΟΥΣΑ ΝΤΕ ΚΙΡΙΚΟ, ΠΕΙΡΑΙΩΣ 256.

Κάθε Παρασκευή, κινηματογραφική λέσχη

Υπεύθυνη προγράμματος Μαρία Μαμαλίγκα.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-04-08 20:00 - 23:00 | ΑΙΘΟΥΣΑ ΝΤΕ ΚΙΡΙΚΟ, ΠΕΙΡΑΙΩΣ 256, Άγ. Ιωάννης Ρέντης, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΙΑΠΩΝΙΚΟ ΚΙΝΗΜΑΤΟΓΡΑΦΟ – ΚΕΝΤΖΙ ΜΙΖΟΓΚΟΥΤΣΙ (1898-1956)

Δευτέρα 8 Απριλίου 2024 Η ΖΩΗ ΤΗΣ ΟΧΑΡΟΥ (Μιζογκούτσι, 1952) (ασπρόμ., 148 λεπτ.) [Saikaku ichidai onna,The Life of Oharu]

ΑΙΘΟΥΣΑ ΝΤΕ ΚΙΡΙΚΟ, ελεύθερη είσοδος.

[…]Το μυθιστόρημα του Σαικάκου «Ιχάρα Κοσόκου Ιτσιντάι Όνα» δεν αφηγείται μόνο τη ζωή μιας γυναίκας∙ περιέχει πολλές ερωτικές ιστορίες και περιπέτειες. Η αφηγήτρια είναι μια γριά καλόγρια που θυμάται τα λαμπρά της νιάτα και την παρακμή της. Το τέλος του μυθιστορήματος μας δείχνει μια πόρνη που μπαίνει σ’ έναν ναό και ζαλισμένη, νομίζει ότι αναγνωρίζει τα πρόσωπα των εραστών της στα αγάλματα που την κοιτούν. Συμπύκνωσα τις διάφορες ιστορίες γύρω από μια γυναίκα ελευθερίων ηθών, που την ονομάσαμε Οχάρου. Ένας ειδικός μελετητής της περιόδου Έντο μας είπε ότι «Ιτσιντάι Όνα» σημαίνει «Η Γυναίκα του Αιώνα […]

[…]Η Ζωή της Οχάρου είναι μια πυκνή, δυνατή, βαθιά, μιζογκουτσική ταινία. Επιλέχθηκε να προβληθεί στο φεστιβάλ Βενετίας. Κόψαμε μερικές σκηνές που τις θεωρήσαμε φλύαρες. Ο Μιζογκούτσι μοιράστηκε το βραβείο σκηνοθεσίας με τον Τζον Φορντ για τον Ήσυχο Άνθρωπο κι αυτό του αναπτέρωσε το ηθικό. «Οφείλω τα πάντα στους συνεργάτες μου» έλεγε συνέχεια μέσα στη χαρά του – και ξέρω ότι το πίστευε». […]

[Από το «Αναμνήσεις από τον Κέντζι Μιζογκούτσι» του σεναριογράφου της ταινίας Γιοσικάτα Γιόντα στο “Kenzi Mizoguchi”, καλλιτ. διεύθυνση και συντονισμός Μισέλ Δημόπουλος. Αθήνα, Φεστιβάλ Κινηματογράφου Θεσσαλονίκης, 2000].

Σκηνοθεσία: Κέντζι Μιζογκούτσι. Σενάριο: Γιοσικάτα Γιόντα, βασισμένο στο μυθιστόρημα Η Ζωή μιας Ερωτευμένης Γυναίκας του Σαϊκάκου Ιχάρα. Φωτογραφία: Γιοσίμι Χιράνο. Μουσική: Ιτσιρό Σαϊτό. Σκηνικά: Χιρόσι Μιζουτάνι. Παίζουν: Κινούγιο Τανάκα (Οχάρου), Τοσίρο Μιφούνε (Κατσουνοσούκε), Μασάο Σιμίζου (Κικουρότζι), Ιτσίρο Σουγκάι (Σινζεαμόν)...

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ - ΘΕΜΑΤΙΚΟ ΑΦΙΕΡΩΜΑ ΣΤΟΝ ΙΑΠΩΝΙΚΟ ΚΙΝΗΜΑΤΟΓΡΑΦΟ – ΚΕΝΤΖΙ ΜΙΖΟΓΚΟΥΤΣΙ (1898-1956)

Κάθε Δευτέρα και Τετάρτη στις 8.00 μ.μ., θεματικά αφιερώματα, ΑΙΘΟΥΣΑ ΝΤΕ ΚΙΡΙΚΟ, ΠΕΙΡΑΙΩΣ 256.Κάθε Παρασκευή, στις 8.00 μ.μ., κινηματογραφική λέσχηΥπεύθυνη προγράμματος Μαρία Μαμαλίγκα

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-04-10 20:00 - 23:00 | ΑΙΘΟΥΣΑ ΝΤΕ ΚΙΡΙΚΟ, ΠΕΙΡΑΙΩΣ 256, Άγ. Ιωάννης Ρέντης, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΚΕΝΤΖΙ ΜΙΖΟΓΚΟΥΤΣΙ (1898-1956). ΙΑΠΩΝΙΚΟΣ ΚΙΝΗΜΑΤΟΓΡΑΦΟΣ ΜΕΡΟΣ Γ'.

Τετάρτη 10 Απριλίου 2024 ΟΥΓΚΕΤΣΟΥ ΜΟΝΟΓΚΑΤΑΡΙ (Μιζογκούτσι, 1953) (ασπρ., 96 λεπτ.) [Ugetsu monogatari]

είσ. ελεύθερη, ΑΙΘΟΥΣΑ ΝΤΕ ΚΙΡΙΚΟ

Πρόκειται για μία μοιρολατρική ιαπωνική τραγωδία εν καιρώ πολέμου και συγχρόνως εξαιρετική ιστορία φαντασμάτων που προέρχεται από ιστορίες των Ακινάρι Ουέντα και Γκι ντε Μοπασάν. Καθιερώνει το στιλ του Μιζογκούτσι, με τα μονοπλάνα μακρινών λήψεων και την κάμερα που σαρώνει, οδηγώντας τον θεατή ανάμεσα στο γήινο και το απόκοσμο. Αποκαλύπτει αλήθειες για τη φθορά του πολέμου, τη δυστυχία των γυναικών και την υπερηφάνεια των ανδρών.

Στη φωτό ο Μασαγιούκι Μόρι (Γκεντζούρο) που αποπλανάται από την Ματσίκο Κίο (Πριγκίπισσα Ουακάσα) κι ενόσω βιώνει αυτή τη νέα, ονειρική του ύπαρξη, η μνήμη της γυναίκας του εξαφανίζεται.Καθετί στις σκηνές με την Πριγκίπισσα Ουακάσα επιβάλλεται από το θέατρο Νο. H Ματσίκο Κίο, ως μυστηριώδης και σαγηνευτική Πριγκίπισσα Ουακάσα, εμφανίζεται με τυπικό κουστούμι Νο και μέικαπ που θυμίζει μάσκα του θεάτρου Νο. Οι σκηνές της ενσωματώνονται στον ρεαλιστικό κόσμο της ταινίας, αν και αναπαριστούν ένα μοναχικό φάντασμα. Ο Μιζογκούτσι ήθελε πολύ λίγο κοντράστ στη φωτογραφία για να μοιάζουν οι σκηνές με τη ζωγραφική μονοχρωματικού μελανιού suibogu-ga. Ο Καζούο Μιγιαγκάουα τραβούσε με πολύ χαμηλό φωτισμό για να επιτύχει αυτό το αποτέλεσμα. Παρ’ όλα αυτά χρειάστηκε να υπερεκθέσει αρκετές φορές το φιλμ για να επιτύχει την ξεπλυμένη εμφάνιση του φαντάσματος.

[…] Όταν ο Μιζογκούτσι ήταν νέος, ήθελε να γίνει ζωγράφος. Και διατήρησε πάντα τη ματιά ενός ζωγράφου. Το βλέμμα του διαπερνούσε τα πάντα, απαιτητικό για το παραμικρό αξεσουάρ ή μικροαντικείμενο. Ήταν πολύ δύσκολο να τον ικανοποιήσεις. Όταν έφτιαχνε μια ταινία, θύμιζε ζωγράφο που διορθώνει ακατάπαυστα τους πίνακές του […] [Απόσπασμα συνέντευξης του σκηνογράφου Χιρόσι Μιζουτάνι στα Καγιέ ντι Σινεμά στο “Kenzi Mizoguchi”, καλλιτ. διεύθυνση και συντονισμός Μισέλ Δημόπουλος. Αθήνα, Φεστιβάλ Κινηματογράφου Θεσσαλονίκης, 2000].

Σκηνοθεσία: Κέντζι Μιζογκούτσι. Σενάριο: Ματσουταρό Καουαγκούτσι, Γιοσικάτα Γιόντα, βασισμένο σε δύο διηγήματα του Ακινάρι Ουέντα από τη συλλογή Ουγκέτσου Μονογκατάρι (Ιστορίες της Σελήνης Μετά τη Βροχή) και στο διήγημα «Ντεκορέ» του Γκι Ντε Μοπασάν. Φωτογραφία: Καζούο Μιγιαγκάουα. Μουσική: Φουμίο Χαγιασάκα. Σκηνικά: Χιροσάκου Ιτό. Παίζουν: Ματσίκο Κίο (Πριγκίπισσα Ουακάσα), Κινούγιο Τανάκα (Μιγιάγκι), Μασαγιούκι Μόρι (Γκεντζούρο)...

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ- Κάθε Δευτέρα και Τετάρτη στις 8.00 μ.μ., ΑΙΘΟΥΣΑ ΝΤΕ ΚΙΡΙΚΟ, ΠΕΙΡΑΙΩΣ 256.

(Κάθε Παρασκευή, κινηματογραφική λέσχη, με ταινία που συναποφασίζεται με τους θεατές, σε σχέση με το εκάστοτε θεματικό αφιέρωμα).

Υπεύθυνη προγράμματος Μαρία Μαμαλίγκα

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-04-12 20:00 - 23:00 | ΑΙΘΟΥΣΑ ΝΤΕ ΚΙΡΙΚΟ, ΠΕΙΡΑΙΩΣ 256, Άγ. Ιωάννης Ρέντης, ATTIKHΣ, 10551, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΙΑΠΩΝΙΚΟ ΚΙΝΗΜΑΤΟΓΡΑΦΟ – ΜΕΡΟΣ Γ'. ΚΕΝΤΖΙ ΜΙΖΟΓΚΟΥΤΣΙ (1898-1956)

ΑΙΘΟΥΣΑ ΝΤΕ ΚΙΡΙΚΟ, είσοδος ελεύθερη

Παρασκευή 12 Απριλίου 2024 Χοκουσάι (Τεσιγκαχάρα, 1953) [Hokusai] (ασπρόμαυρη, 23 λεπτ.)

Με αυτό το ντοκιμαντέρ διάρκειας 23 λεπτών, για τη ζωή και το έργο του Κατσουσίκα Χοκουσάι (1760 – 1849), έκανε το ντεμπούτο του ο σκηνοθέτης Χιρόσι Τεσιγκαχάρα (1927-2001). Ο Χοκουσάι ήταν ένας από τους πιο σπουδαίους καλλιτέχνες του στιλ ουκίγιο-ε (εικόνες του επιπλέοντος κόσμου) με ιδιοφυή έλεγχο της σύνθεσης και της τεχνικής. Τα χαρακτικά ουκίγιο-ε απεικονίζουν την καθημερινότητα της περιόδου Έντο (πολεμιστές σούμο, ηθοποιούς του Καμπούκι και οίκους ανοχής) και είχαν απήχηση κυρίως στις κατώτερες τάξεις που μπορούσαν να ταυτιστούν με τα έργα. Ο θαυμασμός του σκηνοθέτη Τεσιγκαχάρα, που σπούδασε και ο ίδιος ζωγραφική, για τον "παλιό τρελό της ζωγραφικής" μεταδίδεται σε αυτή τη σύντομη επισκόπηση του έργου του Χοκουσάι, που διανθίζεται με λεπτομέρειες από τη ζωή του, τα μοτίβα των πινάκων του και την ιστορία της Ιαπωνίας. Η κάμερα διατρέχει τα χαρακτικά και τα σημειωματάριά του, επιτρέποντάς μας να αντιληφθούμε την απίστευτη ικανότητα του ζωγράφου για παρατήρηση και εκλέπτυνση. Τα έργα αρχικά δείχνονται χωρίς ιδιαίτερη τάξη ή αλληλουχία. Όταν όμως η κάμερα σταματά στα χαρακτικά που ανήκουν στη σειρά "Εκατό απόψεις του όρους Φούτζι" οι χαρακτήρες του Χοκουσάι μοιάζουν να ζωντανεύουν.

Ο Τεσιγκαχάρα (1927-2001), καλλιτέχνης και γλύπτης ο ίδιος, με αυτό το ντοκιμαντέρ που αποτελεί έργο τέχνης από μόνο του, αποτίει φόρο τιμής σε έναν άλλο μεγάλο καλλιτέχνη. Η ταινία αποτελείται από μια σειρά από close-ups και εξαιρετικά κοντινά close-ups, στα οποία ο σκηνοθέτης Τεσιγκαχάρα μας οδηγεί σε ένα συγκινητικό ταξίδι μέσα από μια συλλογή των πιο διάσημων έργων του Χοκουσάι. Με την προσθήκη μιας παρτιτούρας παραδοσιακής μουσικής και ηχητικών εφέ, όπως το θρόισμα των κυμάτων και το πέσιμο των σταγόνων της βροχής, ο σκηνοθέτης ζωντανεύει τα κλασικά έργα τέχνης του Χοκουσάι μπροστά στα μάτια των θεατών.

Καθώς η ταινία προχωρά, ανακαλύπτουμε ότι ένα μεγάλο μέρος των πρώτων χρόνων του Χοκουσάι (1760 – 1849) πέρασε σε βασανιστική φτώχεια, παρά την καλλιτεχνική του επιτυχία. Η οικογενειακή ζωή ήταν δύσκολη, καθώς έχασε δύο συζύγους σε νεαρή ηλικία, και δεν ξαναπαντρεύτηκε. Αντ' αυτού, αφιέρωσε το υπόλοιπο της ζωής του στην τέχνη του. Παρόλο που είχε δηλώσει ότι θα γινόταν πραγματικός ζωγράφος στα 100 του χρόνια, απεβίωσε στα 90, αφήνοντας πίσω του μια κληρονομιά που διαρκεί έως σήμερα και μια τεράστια συλλογή έργων τέχνης που αντιπροσωπεύει σχεδόν το δεύτερο μισό της περιόδου Έντο.

O σκηνοθέτης Τεσιγκαχάρα (1927-2001) χρησιμοποιεί ένα κολάζ από έργα τέχνης του Χοκουσάι ως κεντρικό στοιχείο της ταινίας. Η κάμερα γλιστράει σε μια τεράστια σειρά από πίνακες του Hokusai, ενώ παράλληλα καταγράφει την ιστορία του καλλιτέχνη και την εποχή στην οποία έζησε. Όπως εξηγεί ο αφηγητής, το αρχικό καλλιτεχνικό στιλ του Χοκουσάι γεννήθηκε από την επιθυμία του για ρεαλισμό και με αυτόν τον τρόπο επηρέασε σε μεγάλο βαθμό τις σύγχρονες δυτικές μορφές τέχνης. Οι πίνακές του συχνά απεικόνιζαν είτε τους ανθρώπους σε ώρα εργασίας, (π.χ. αγρότες που φροντίζουν τα χωράφια τους), είτε πανέμορφες εικόνες της ιαπωνικής υπαίθρου (όπως στη σειρά χαρακτικών του με τίτλο «Τριάντα έξι όψεις του όρους Φούτζι»), και μια σειρά από ερωτογραφήματα μεταξύ άλλων.

Σκηνοθέτης: Χιρόσι Τεσιγκαχάρα. Σενάριο: Μακότο Γιοσικάβα. Αφηγητής: Γιόσι Κατό.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ - Κάθε Δευτέρα και Τετάρτη στις 8.00 μ.μ., ΑΙΘΟΥΣΑ ΝΤΕ ΚΙΡΙΚΟ, ΠΕΙΡΑΙΩΣ 256. Κάθε Παρασκευή, στις 8.00 μ.μ., Κινηματογραφική Λέσχη

Υπεύθυνη προγράμματος Μαρία Μαμαλίγκα

ΚΙΝΗΜΑΤΟΓΡΑΦΙΚΕΣ ΤΗΣ ΠΡΟΒΟΛΕΣ ΑΣΚΤ
2024-04-15 20:00 - 23:00 | ΑΙΘΟΥΣΑ ΝΤΕ ΚΙΡΙΚΟ, Πειραιώς 256, Άγ. Ιωάννης Ρέντης, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΚΕΝΤΖΙ ΜΙΖΟΓΚΟΥΤΣΙ (1898-1956). ΙΑΠΩΝΙΚΟΣ ΚΙΝΗΜΑΤΟΓΡΑΦΟΣ ΜΕΡΟΣ Γ'.

Δευτέρα 15 Απριλίου 2024 Ο ΕΠΙΣΤΑΤΗΣ ΣΑΝΣΟ (Μιζογκούτσι, 1954) (ασπρόμαυρη 124 λεπτ.) [Sansho dayu, Sansho the Bailiff]

Αίθουσα Ντε Κίρικο, είσοδος ελεύθερη.

Η ιστορία της ταινίας Ο ΕΠΙΣΤΑΤΗΣ ΣΑΝΣΟ (Sansho dayu, 1954) προέρχεται από ένα λαϊκό παραμύθι για έναν αδελφό και μια αδελφή: μια οικογένεια χωρίστηκε και τα μέλη της πουλήθηκαν σκλάβοι στην Ιαπωνία του 11ου αιώνα. Το παραμύθι εμφανίζεται ως αφήγηση από τον δέκατο τέταρτο αιώνα και μετά, κατ’ επανάληψιν, αρχικά ως βουδιστική ομολογία και στη συνέχεια σε θεατρικά έργα του στιλ καμπούκι ή μπουρνάκου. Στη σύγχρονη εποχή, ο ποιητής και συγγραφέας Mori Ogai αναδιηγήθηκε την ιστορία, σε μια δημοφιλή εκδοχή του 1915 που εμφανίστηκε σε πολλά ιαπωνικά σχολικά βιβλία, απ’ όπου την ανακάλυψε ο Μιζογκούτσι.

Η διασκευή του Μιζογκούτσι, ως ιστορική μυθοπλασία, έδειξε πώς η θλίψη και η ήττα των Ιαπώνων μετά τον Β’ Παγκόσμιο Πόλεμο, θα μπορούσε να τους ενώσει αν στέκονταν στις κοινές τους παραδόσεις, ωστόσο οι ιαπωνικές παραδόσεις περιείχαν θλιβερά στοιχεία, τα οποία ο μεταπολεμικός πολιτισμός θα έπρεπε να ξεπεράσει προκειμένου να επιβιώσει.

Οι οικογενειακοί δεσμοί των κεντρικών χαρακτήρων της ταινίας αντιπροσωπεύουν τους ανθρώπινους δεσμούς που ξεπερνούν όλα τα άλλα. Ο πατέρας, ένας κυβερνήτης, εξορίζεται γιατί προσπαθεί να παραμείνει πιστός στα ανθρώπινα δικαιώματα, μεσούσης μιας άκαρδης γραφειοκρατίας. Ο κυβερνήτης έλεγε συχνά στα παιδιά του παροιμίες όπως: "Όλοι οι άνθρωποι γεννιούνται ίσοι στον κόσμο και έχουν δικαίωμα στην ευτυχία" και "Ένας άνθρωπος δεν είναι άνθρωπος αν δεν δείχνει έλεος”.

Η ταινία κυκλοφόρησε μετά τον Β' Παγκόσμιο Πόλεμο και ασκεί κριτική στις διαρκείς κοινωνικές και ηθικές αδικίες που προκαλούν οι έχοντες την εξουσία στους μη έχοντες. Αποτελεί ταυτόχρονα σφοδρή πολιτική καταγγελία, αλλά και βαθιά προσωπική μελέτη της οδύνης και της τραγωδίας που προκαλούν οι αδιάλλακτες παραδόσεις και οι σκληρές αρχές.

Τα θύματα της σκληρότητας, συχνά γυναίκες, συσχετίζονται με τα νερά: Η Ανζού αυτοκτονεί σε μια ήρεμη λίμνη και η Ταμάκι ζει σε μια καλύβα στην ακτή, φωνάζοντας τα παιδιά της με τη θαλασσινή αύρα. Το νερό γίνεται η μεταφορά για τη διακίνηση της σκέψης στον χρόνο και το χώρο, για τη ζωή και τον θάνατο, για την ενηλικίωση του Ζούσιο και για την παροδικότητα όλων των πραγμάτων.

Κάθε απόσπασμα του μύθου στα χέρια του Μιζογκούτσι πραγματεύεται τη σύμπλευση και την καταστροφή της ανθρωπότητας στη Φύση.

Η φωτό από την ταινία Ο ΕΠΙΣΤΑΤΗΣ ΣΑΝΣΟ (1954) αντιστοιχεί στο οπτικό ισοδύναμο μιας νότας.

Σκηνοθεσία: Κέντζι Μιζογκούτσι. Σενάριο: Γιαχίρο Φούτζι, Γιοσικάτα Γιόντα, βασισμένο σε διήγημα του Ογκάι Μόρι (παραλλαγή προφορικής παράδοσης). Φωτογραφία: Καζούο Μιγιαγκάουα. Μουσική: Φουμίο Χαγιασάκα κ.ά. Παίζουν: Κινούγιο Τανάκα (Ταμάκι), Γιοσιάγκι Χαναγιάγκι (Ζουσίο), Κιόκο Καγκάουα (Ανζού), Μασάο Σιμίζου (άρχοντας Masauji), Εϊτάρο Σίντο (επιστάτης Σάνσο)...

ΚΙΝΗΜΑΤΟΓΡΑΦΙΚΕΣ ΤΗΣ ΠΡΟΒΟΛΕΣ ΑΣΚΤ

Κάθε Δευτέρα και Τετάρτη στις 8.00 μ.μ., Θεματικά Αφιερώματα,

Κάθε Παρασκευή Κινηματογραφική Λέσχη,

Υπεύθυνη προγράμματος Μαρία Μαμαλίγκα.

Πρόσκληση σε Έκθεση Νωπογραφιών Μαθητών,-τριών στο Φουαγιέ του Θεάτρου, προγράμματος του ΕΛΙΔΕΚ
2024-04-19 11:00 - 15:30 | Φουαγιέ του Θεάτρου της ΑΣΚΤ, Πειραιώς 256, Αγ. Ιωάννης Ρέντης, Ελλάδα
Στο υπόγειο Φουαγιέ του Θεάτρου της Σχολής θα εκτεθούν τα έργα Νωπογραφίας που παρήχθησαν από 200 περίπου μαθητές,-τριες των 12 σχολείων συνεργαζόμενων φορέων (Γυμνάσια και ΕΠΑΛ από όλη την Ελλάδα), τα οποία συμμετείχαν στο πρόγραμμα «Κόμβοι» του ΕΛΙΔΕΚ με φορέα υποδοχής την ΑΣΚΤ για τη Διδακτική της Νωπογραφίας για Παιδιά.

Η έκθεση έρχεται ως επιστέγασμα εφαρμογής στην πράξη του εκπαιδευτικού υλικού που έχει παραχθεί από την Ομάδα Έργου, των επιμορφώσεων των καθηγητών ΠΕ08 των σχολείων σε θεωρία και πράξη, την παροχή όλων των απαραίτητων υλικών Νωπογραφίας και ηλεκτρονικού εξοπλισμού παρουσιάσεων και τηλεδιασκέψεων στα συνεργαζόμενα σχολεία με χρηματοδότηση του προγράμματος, καθιστώντας μια απαιτητική τεχνική ζωγραφικής κατανοητή και εφαρμόσιμη από παιδιά.

Από τις 12:00-13:00 οι μαθητές, -τριες, που θα μετακινηθούν από όλη την Ελλάδα, θα παρουσιάσουν την εμπειρία τους στην Νωπογραφία στον κινηματογράφο της Σχολής, παρουσία και της Διευθύντριας του ΕΛΙΔΕΚ δρ. Αικ. Κουραβέλου, και κατόπιν σε ομάδες θα ξεναγηθούν στις εγκαταστάσεις της Σχολής.

Ο επιστημονικός υπεύθυνος του προγράμματος

Δημοσθένης Αβραμίδης

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-04-19 20:00 - 23:00 | , ,
ΚΙΝΗΜΑΤΟΓΡΑΦΙΚΗ ΛΕΣΧΗ ΣΤΟ ΠΛΑΙΣΙΟ ΤΟΥ ΘΕΜΑΤΙΚΟΥ ΑΦΙΕΡΩΜΑΤΟΣ ΣΤΟΝ ΚΕΝΤΖΙ ΜΙΖΟΓΚΟΥΤΣΙ (1898-1956).

Αίθουσα Ντε Κίρικο, είσοδος ελεύθερη.

Παρασκευή 19 Απριλίου 2024 H Πεντάμορφη και το Τέρας (Κοκτό, 1946) (ασπρόμαυρη 96 λεπτ.) [La Belle et la Bête, Beauty and the Beast]

Ξαναγραμμένη από τον Κοκτό (1889-1963), βασισμένη στο παραμύθι του 1740 της Ζαν-Μαρί Λεπρένς ντε Μπομόν, η ομότιτλη ταινία «Λα Μπελ ε λα Μπετ», αποτελεί μια ρομαντική, ονειρική φαντασίωση. Η τεχνητή κατασκευή της εικόνας γίνεται αμέσως εμφανής, καθώς και η συγγραφική φωνή του Κοκτό, η οποία απευθύνεται άμεσα στον θεατή, κάνοντας έκκληση στην πίστη του σε όσα πρόκειται να ακολουθήσουν.

"Στόχος μου θα ήταν να κάνω το Τέρας τόσο ανθρώπινο, τόσο συμπαθητικό, τόσο ανώτερο από τους ανθρώπους, ώστε η μεταμόρφωσή του σε γοητευτικό Πρίγκιπα να είναι τρομερό πλήγμα για την Πεντάμορφη" είχε δηλώσει ο Κοκτό. Όπως απέδειξε, μετέφερε με ευκολία τα ζωγραφικά και ποιητικά του χαρίσματα στην οθόνη, δημιουργώντας μια μαγεμένη ταινία μ' ένα ιδιαίτερο φως.

"Η μέθοδός μου", έγραψε ο Κοκτό (1889-1963) στην αρχή του ημερολογίου του για τα γυρίσματα της ταινίας Η Πεντάμορφη και το Τέρας, "είναι απλή: να μη στοχεύω στην ποίηση. Αυτή πρέπει να έρθει από μόνη της. Η απλή ψιθυριστή αναφορά του ονόματός της την τρομάζει". Αν επιτυγχάνει στην ταινία του τη μαγεία, είναι ένα είδος μαγείας τραχύ και χειροπιαστό. Οι στερήσεις της περιόδου του πολέμου ευθύνονται για το γεγονός ότι δεν γυρίστηκε έγχρωμη, όπως επιθυμούσε ο Κοκτό - όσο δύσκολο κι αν είναι να φανταστεί κανείς την ταινία εκτός της ασπρόμαυρης παλέτας της φωτογραφίας του Αλεκάν, που διακρίνει προσεκτικά μεταξύ μιας ηλιόλουστης συνηθισμένης πραγματικότητας και της επικράτειας του Τέρατος και της νύχτας. Ενόσω ο Κοκτό διαπιστώνει πόσο καταπιεστικός είναι ο κόσμος που κατοικούν η Πεντάμορφη και ο έμπορος πατέρας της, κάνει ακόμα πιο αλλόκοτη την ανακάλυψη, από τον βασανισμένο έμπορο, ενός περάσματος στο βασίλειο του Τέρατος.

Είναι σαν να διαρρηγνύει μια ραφή, και μας μεταφέρει από το ομιχλώδες δάσος, στην αίθουσα με τα ανθρώπινα χέρια που απλώνουν τα καντήλια των οποίων οι φλόγες ανάβουν μόνες τους. Μας υποβάλλει έτσι σε μια τελετή μύησης που επιτεύχθηκε με κινηματογράφηση της δράσης ανάποδα, και γυρίστηκε όχι από τον Κοκτό αλλά από τον Ρενέ Κλεμάν (1913–1996), που τον αντικατέστησε για όσο διάστημα χρειάστηκε να νοσηλευτεί κατά τα γυρίσματα της ταινίας.

Τα κοστούμια και τα σκηνικά της ταινίας "Η Πεντάμορφη και το Τέρας (Κοκτό, 1946) είναι εμπνευσμένα από τις εικονογραφήσεις και τις γκραβούρες του Gustave Doré (1832-1883).

Το πρόσωπο του Τέρατος, που έχει ως πρότυπο το χάσκι του Μαρέ, έγινε με μακιγιάζ και προσθετικές. Η διαδικασία εφαρμογής ήταν επίπονη για τον Μαρέ, αγαπημένο και πρωταγωνιστή στις ταινίες του Κοκτό (1889-1963), όμως είναι τέτοια η ερμηνεία του, που άξιζε κάθε κόπο. Οι μεταπολεμικές συνθήκες είχαν ως αποτέλεσμα ελλείψεις σε εξοπλισμό, τρόφιμα, ηλεκτρικό ρεύμα, και υλικά για σκηνικά και κοστούμια. Παρόλα αυτά, και παραβλέποντας την κακή του υγεία, ο Κοκτό και η ομάδα του, με τον σκηνοθέτη Ρενέ Κλεμάν (1913–1996) ως τεχνικό σύμβουλο, ζωντάνεψαν (κυριολεκτικά) το συνηθισμένο περιβάλλον της αγροικίας και του πύργου του Τέρατος, με την κυριαρχία της μαγείας, και δημιούργησαν έναν κόσμο βαθιάς συγκίνησης.

Λα Μπελ ε λα Μπετ ΤΕΤ-Α-ΜΠΕΤ: Η Ζοζέτ Ντέι και ο Ζαν Μαρέ στη φωτό.

Σκηνοθεσία, σενάριο: Ζαν Κοκτό. Φωτογραφία: Ανρί Αλεκάν. Μουσική: Ζορζ Ορίκ. Παίζουν: Ζοζέτ Ντέι (Πεντάμορφη), Ζαν Μαρέ (Τέρας), Ναν Ζερμόν, Μίλα Παρλί, Μαρσέλ Αντρέ, Μισέλ Οκλέρ.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ - Κινηματογραφική Λέσχη, Αίθουσα Ντε Κίρικο, Πειραιώς 256, ώρα προβολής 8.00 μ.μ., είσοδος ελεύθερη.

Κάθε Δευτέρα και Τετάρτη στις 8.00 μ.μ., Θεματικά Αφιερώματα,

Κάθε Παρασκευή Κινηματογραφική Λέσχη,

Υπεύθυνη προγράμματος Μαρία Μαμαλίγκα.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-04-22 20:00 - 23:00 | , ,
ΘΕΜΑΤΙΚΟ ΑΦΙΕΡΩΜΑ ΣΤΟΝ ΚΕΝΤΖΙ ΜΙΖΟΓΚΟΥΤΣΙ (1898-1956). ΙΑΠΩΝΙΚΟΣ ΚΙΝΗΜΑΤΟΓΡΑΦΟΣ ΜΕΡΟΣ Γ'.

Δευτέρα 22 Απριλίου 2024 ΣΤΑΥΡΩΜΕΝΟΙ ΕΡΑΣΤΕΣ (Μιζογκούτσι, 1954) (ασπρόμ., 102 λεπτ.) [Chikamatsu monogatari, A story from Chikamatsu]

είσ. ελεύθερη, ΑΙΘΟΥΣΑ ΝΤΕ ΚΙΡΙΚΟ.

Σκηνοθεσία: Κέντζι Μιζογκούτσι. Σενάριο: Γιοσικάτα Γιόντα, βασισμένο σε ένα έργο για μαριονέτες του Τσικαμάτσου Μοντζαεμόν (Daikyogi Mukashi-Goyomi) και σ’ ένα διήγημα του Ιχάρα Σαϊκάκου. Φωτογραφία: Καζούο Μιγιαγκάουα. Μουσική: Φουμίο Χαγιασάκα. Σκηνικά: Γιαμαμότο Ουιτσιρό. Παίζουν: Καζούο Χασεγκάουα (Μοχέι), Κιόκο Καγκάουα (Οσάν), Γιόκο Μιναμίντα (Οτάμα), Εϊτάρο Σίντο (Ισούν)...

Ο Τσικαμάτσου Μοντζαεμόν (1653-1725) θεωρείται από πολλούς ο μεγαλύτερος Ιάπωνας συγγραφέας [όπως και ο Κέντζι Μιζογκούτσι (1898-1956) ο μεγαλύτερος Ιάπωνας σκηνοθέτης]. Η ιδιοφυία του ως συγγραφέα έγκειτο στην εξαιρετική απόδοση των παθών, των εμμονών και του παραλογισμού της ανθρώπινης καρδιάς.

Τον έχουν ονομάσει και Σέξπιρ της Ιαπωνίας. Είναι ο πρώτος Ιάπωνας θεατρικός συγγραφέας που δεν παίζει ο ίδιος στα έργα του. Τα πιο διάσημα από αυτά έχουν να κάνουν με διπλές αυτοκτονίες εραστών για λόγους τιμής. Υπηρέτησε το jōruri, μια μορφή θεάτρου μαριονετών που αργότερα έγινε γνωστή ως Μπουνράκου, καθώς και το θέατρο Καμπούκι.

Ο Τσικαμάτσου δημοσίευσε για πρώτη φορά το 1671 ένα χαϊκού. Το πρώτο του έργο για μαριονέτες (Yotsugi Soga) παίχτηκε στο Κιότο το 1685 κι αμέσως ο Τσικαμάτσου έγινε γνωστός. Ανάμεσα στο 1684 και το 1695 έγραψε έργα για το θέατρο Καμπούκι, όπου πρωταγωνιστούσε ο ηθοποιός Sakata Tōjūrō (1647–1709). Μετά την απόσυρση του ηθοποιού αυτού το 1705 εγκατέλειψε τελείως το Καμπούκι, ίσως γιατί ήταν πιο εύκολο να διευθύνει και να ελέγχει τις μαριονέτες σε σχέση με τους φιλόδοξους ηθοποιούς του θεάτρου Καμπούκι.

Το 1715 δημοσίευσε τη συλλογή «Το Αλμανάκ του Έρωτα» απ΄ όπου και η ιστορία που αποτέλεσε το έτερο συνθετικό του σεναρίου των «Σταυρωμένων Εραστών» (1954) του Μιζογκούτσι.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ

Κάθε Δευτέρα και Τετάρτη στις 8.00 μ.μ., Θεματικά Αφιερώματα,

Κάθε Παρασκευή Κινηματογραφική Λέσχη,

Υπεύθυνη προγράμματος Μαρία Μαμαλίγκα.

ΚΙΝΗΜΑΤΟΓΡΑΦΙΚΕΣ ΠΡΟΒΟΛΕΣ ΤΗΣ ΑΣΚΤ
2024-04-24 20:00 - 23:00 | ΑΙΘΟΥΣΑ ΝΤΕ ΚΙΡΙΚΟ, Πειραιώς 256, Άγ. Ιωάννης Ρέντης, 18233, Ελλάδα
ΘΕΜΑΤΙΚΟ ΑΦΙΕΡΩΜΑ ΣΤΟΝ ΚΕΝΤΖΙ ΜΙΖΟΓΚΟΥΤΣΙ (1898-1956). ΙΑΠΩΝΙΚΟΣ ΚΙΝΗΜΑΤΟΓΡΑΦΟΣ ΜΕΡΟΣ Γ'.

Τετάρτη 24 Απριλίου 2024 Yôkihi (Μιζογκούτσι, 1955) (έγχρ., 98 λεπτ.) [Princess Yang Kwei Fei]

ΑΙΘΟΥΣΑ ΝΤΕ ΚΙΡΙΚΟ, είσ. ελεύθερη.

Yôkihi: Το πρώτο έγχρωμο ιστορικό δράμα του Μιζογκούτσι, που κυκλοφόρησε ένα χρόνο πριν από το θάνατό του, διαδραματίζεται στην Κίνα του όγδοου αιώνα, στη δυναστεία των Τσανγκ και είναι η ιστορία της πτώσης ενός αυτοκράτορα. Ιάπωνες ηθοποιοί υποδύονται κινεζικούς χαρακτήρες στα ιαπωνικά, οπότε τα κινεζικά ονόματα μετατρέπονται σε ιαπωνικά- έτσι, η Yang Kwei Fei γίνεται Yôkihi, ο Hsüan Tsung γίνεται Genso, και ούτω καθεξής. Ο κεντρικός γυναικείος χαρακτήρας, η Yang Kwei-Fei, δεν είναι ούτε αυτοκράτειρα ούτε πριγκίπισσα: Το Γιανγκ είναι το οικογενειακό της όνομα και το "Kwei Fei" τίτλος τιμής που αναφέρεται στην ιδιότητά της ως κορυφαία αυτοκρατορική παλλακίδα. Σε αυτό το πλαίσιο, ο ιαπωνικός τίτλος της ταινίας “Yôkihi” έχει περισσότερο νόημα από τον αμερικανικό “Princess Yang Kwei Fei” ή τον ελληνικό «Η Αυτοκράτειρα Yang Kwei Fei».

Ο Μιζογκούτσι υποστήριζε σε όλη τη διάρκεια της καριέρας του ότι η υποταγή των γυναικών δεν είναι τυχαίο γεγονός της πολιτικής τάξης πραγμάτων, αλλά η ίδια η ουσία της - και όχι μόνο στην πατρίδα του, την Ιαπωνία. Στην πραγματικότητα, η θέση του αυτοκράτορα Hsüan Tsung στην αυλή παραλληλίζεται με εκείνη της κορυφαίας του αυτοκρατορικής παλλακίδας. Χειραγωγείται και περιορίζεται από τους γύρω του όπως και εκείνη. Η ταινία Yôkihi εξυμνεί τη δύναμη της τέχνης (αισθητικοποίηση του κόσμου του όγδοου αιώνα-μουσική) και της αγάπης, επιπλήττοντας παράλληλα τον ανούσιο κόσμο της αυλής και των αγώνων εξουσίας. Στην κινηματογράφηση επιδεικνύεται υπερβολική προσοχή στην αναδημιουργία του κόσμου της αυτοκρατορικής Αρχαίας Κίνας (απαλά παστέλ, εξαίσιες κουρτίνες και έπιπλα) και λεπτό χιούμορ.

Η ιστορία της Γιου-Χουάν, μιας νεαρής καλλονής που διασώθηκε από την κουζίνα και κατέληξε να γίνει η κορυφαία αυτοκρατορική παλλακίδα έχει κάτι το παραμυθένιο. Ωστόσο τα στοιχεία του λαϊκού παραμυθιού γειώνονται από τη συνειδητοποίηση ότι η Γιου-Χουάν, ακόμη και όταν αποκτά τον τίτλο της Γιανγκ Κουέι Φέι (αυτοκρατορικής παλλακίδας) παραμένει υποχείριο της οικογένειάς της. Περιορίζεται διαρκώς από τις δυνάμεις που την περιβάλλουν και σπάνια επιτυγχάνει ελευθερία της δράσης.

Στην κινεζική παράδοση η ιστορία της Γιανγκ Κουέι Φέι λειτουργούσε σαν προειδοποίηση για το πώς μια δόλια, χειριστική γυναίκα μπορεί να εκτρέψει έναν αυτοκράτορα από τον ρόλο και τις ευθύνες του. Ήταν ένα παράδειγμα υπέρ των κομφουκιανικών αρετών.

Ο σεναριογράφος Γιοσικάτα Γιόντα έχει γράψει στα απομνημονεύματά του για τον Μιζογκούτσι πώς η ιστορικά βασισμένη και πολύ πιο αρνητική αντίληψή του για τον χαρακτήρα της Γιανγκ Κουέι Φέι (υπερηφάνεια και εγωισμός) εκτράπηκε από τον σκηνοθέτη σε εκείνη της αθώας ηρωίδας ενός μελοδράματος, σε βαθμό που ο Γιόντα αισθάνθηκε αποξενωμένος από το έργο και η τελική εκδοχή του σεναρίου ολοκληρώθηκε από άλλον συγγραφέα. Στο τέλος, η Γιανγκ Κουέι Φέι γίνεται άλλη μια τυπική ηρωίδα του Μιζογκούτσι, που θυσιάζεται για την αγάπη ενός άντρα.

Ο Μιζογκούτσι γύρισε το Yôkihi ως συμπαραγωγή μεταξύ του ιαπωνικού στούντιο Daiei και της Shaw and Sons του Χονγκ Κονγκ, που υπέδειξε και το θέμα του έργου. Αυτή η ξένη προέλευση πιθανώς εξηγεί την αποστασιοποιημένη αίσθηση κινηματογράφησης της ταινίας. Το ενδιαφέρον του Μιζογκούτσι πάνω απ' όλα ήταν η αισθητική, όπως γίνεται σαφές στη σεκάνς των τίτλων στην αρχή της ταινίας, με την προβολή κινεζικών αντικειμένων τέχνης.

Φωτό από την ταινία Yôkihi (1955). Η Ματσίκο Κίο ως Yang Kwei-Fei. Σκηνοθεσία: Κέντζι Μιζογκούτσι. Σενάριο: Ching Doe, Ματσουταρό Καουαγκούτσι

Σκηνοθεσία: Κέντζι Μιζογκούτσι. Σενάριο: Ching Doe, Ματσουταρό Καουαγκούτσι, Γιοσικάτα Γιόντα. Φωτογραφία: Kôhei Sugiyama. Μουσική: Φουμίο Χαγιασάκα. Σκηνικά: Hiroshi Mizutani. Πρωταγωνιστούν: Ματσίκο Κίο (Yang Kwei-Fei), Μασαγιούκι Μόρι (Hsüan Tsung)...

Creative Pedagogies for a Future World: A Conversation with Carol Becker
2024-04-25 18:30 - 19:45 | Online event, Online, Αθήνα, Greece, Ελλάδα
Photo Credit: Maria Letsiou, Biophilia (detail), 2015, from the Art Supports Education – Fulbright Alumni Art Series.

Annual LectureCreative Pedagogies for a Future World: A Conversation with Carol BeckerOnline event hosted via Zoom

Fulbright Greece & Hellenic Association for American Studies (HELAAS)

with :Carol Becker, Professor of the Arts and Dean Emerita, Columbia University School of the Arts

Konstantinos Ioannidis, Associate Professor of Theory and Criticism, Athens School of Fine Arts

Theodora Tsimpouki, Professor of American Literature and Culture, National and Kapodistrian University of Athens

Event Description: Fulbright Greece and HELAAS invited three Fulbright alumni to participate in an online exchange. Carol Becker will engage in conversation with Konstantinos Ioannidis and Theodora Tsimpouki about the role creativity and critical thinking can play in higher education: How might they contribute to a culture of social responsibility and community engagement within higher education institutions to affect society at large? Professor Becker will also reflect on what artists can teach us, her role leading two major art schools, her romance with Greece, and her future plans for writing, teaching, and research.

Registration required - click HEREThe Zoom link for the event will be sent to you by Wednesday April 24, 2024.

Carol Becker, Professor of the Arts and Dean Emerita, Columbia University School of the Arts, U.S.; Fulbright alumna

Prior to her time at Columbia, she was Dean of Faculty and Senior Vice President for Academic Affairs at the School of the Art Institute of Chicago. She received her PhD in English and American Literature from the University of California, San Diego. She is the author of numerous articles and several books including: The Invisible Drama: Women and the Anxiety of Change; The Subversive Imagination: Artists, Society, and Social Responsibility; Zones of Contention: Essays on Art, Institutions, Gender, and Anxiety; Surpassing the Spectacle: Global Transformations and the Changing Politics of Art; Thinking in Place: Art, Action, and Cultural Production and most recently a memoir/essay entitled Losing Helen. She works closely with the World Economic Forum on issues of art, culture and leadership and serves on their World Arts Forum Foundation Board.

Konstantinos Ioannidis, Associate Professor of Theory and Criticism, Athens School of Fine Arts, Greece; Fulbright alumnus.

His essays have appeared in numerous scholarly volumes and journals. His publications include the books Contemporary Greek Photography, (futura & Thessaloniki Museum of Photography, 2008) and Three at Sea (MIET, 2018) a book he co-authored with Emmanouela Kantzia. More recently he published the book An “exquisitely hybrid art”: poetics of photography in the late 19th and early 20th century (futura, 2019) with which he was awarded the State Award for Essay and Criticism (2020). Over the past three years he has been conducting research on a body of photographs of prisoners held in the Smyrna Central Prison (1919-1922), a research he continued as a Fulbright Scholar at the Clark Art Institute (USA) during the summer 2022. Ioannidis is the principal investigator of the research program TECHNO-LOGIA and a member of the General Assembly of HFRI (Hellenic Foundation for Research and Innovation).

Theodora Tsimpouki, Professor of American Literature and Culture, Department of English Language and Literature, National and Kapodistrian University of Athens, Greece; Fulbright alumna.

She specializes in American realism, modernism and contemporary literature, the 1960s, theories of space and contemporary literary theory. She has co-edited a number of edited volumes, the most recent of which are American Studies after Postmodernism (Palgrave/Macmillan, 2023). She is also one of the chief editors of Ex-Centric Narratives: Journal of Literature, Culture, and Media (https://ejournals.lib.auth.gr/ExCentric/). She is currently president of the Hellenic Association for American Studies (HELAAS).

Fulbright Greece

Συμμετοχή του Εργαστηρίου Πολυμέσων της Α.Σ.Κ.Τ. στο 20ο Athens Digital Arts Festival με τίτλο "Techno(s)cene"
2024-05-16 00:00 - 2024-05-26 00:00 | Πρώην Δικαστήρια Σανταρόζα, Σταδίου 48 & Αρσάκη, Πλατεία Δικαιοσύνης , Αθήνα, Ελλάδα
Το Εργαστήριο Πολυμέσων της Α.Σ.Κ.Τ. συμμετέχει στο επετειακό 20o Athens Digital Arts Festival με τίτλο "Techno(s)cene", 16-26/5/2024, στα Πρώην Δικαστήρια Σανταρόζα, με φοιτητικά έργα Εικονικής Πραγματικότητας των Κατερίνας Κορρέ, Δημήτρη Μανταδάκη, Παναγιώτη Πορίχη, Άρτεμης Σαρτζετάκη, Γιάννη Σταματίου, Αλέξη Τέτση και Γιώργου Τσιάκου. Τα έργα εντάσσονται στο πλαίσιο ακαδημαϊκών συνεργασιών του φεστιβάλ και συνυπάρχουν με το έργο της Έλενας Δημοπούλου, σπουδάστριας στο ΠΜΣ "Ψηφιακές Μορφές Τέχνης" και με έργα φοιτητών του πανεπιστημίου Chengchi.

"The Art of Anthropocene"
2024-05-30 00:00 - 2024-06-08 00:00 | Γεωπονικό Πανεπιστήμιο Αθηνών, Ιερά οδός 75, Αθήνα, 118 55, Ελλάδα
It is not a cult ?

Η Κατερίνα Αθανασίου, διδάσκουσα της ΑΣΚΤ, υπεύθυνη του μαθήματος "The Art of Anthropocene" και οι συμμετέχοντες φοιτητές - απόφοιτοι της Ανωτάτης Σχολής Καλών Τεχνών Αθηνών, στο πλαίσιο του εντατικού εργαστηρίου OLA με τίτλο: «Δημοκρατικός Μετασχηματισμός Τοπίου: Προς μια Ανοιχτή Ακαδημία Τοπίου», που διοργανώνει το Γεωπονικό Πανεπιστήμιο Αθηνών (ΓΠΑ) και ο συνεταιρισμός εργαζομένων Commonspace σας προσκαλούν στην ανοιχτή και υπαίθρια έκθεση τέχνης που πραγματοποιείται στο χώρο του Γεωπονικού Πανεπιστημίου Αθηνών από τις 30 Μαΐου έως τις 13 Ιουνίου 2024. Οι φοιτητές του εικαστικού: Ευθύμης Γρόνθος, , Γεωργία Νίκα, Ναυσικά Τζανουλίνου και Ελπίδα Χατζηνικολάου, και ο εικαστικός Χάρης Κλάδης δημιούργησαν πολυμεσικά και τοπειδικά έργα με κύριο άξονα την αλληλεπίδραση και την παρεμβολή και με σκοπό όχι μόνο να εγείρουν ερωτήματα ή να αναδείξουν προβληματικές αναφορικά με τον δημοκρατικό σχεδιασμό τοπίου αλλά και με την επιθυμία να σηματοδοτήσουν χώρους φιλόξενους που αποπνέουν ζεστασιά και τοπικότητα μέσα από αληθινές ανθρώπινες συνδέσεις και μνήμες.

Ειρήνη ΝαλμπαντήΤελειόφοιτος του ΘΙΣΤΕ ΑΣΚΤ

ΕΠΙΣΗΜΗ ΠΑΡΟΥΣΙΑΣΗ : Παρασκευή 31/05/2024, Ώρες 17:00 έως 21:00

Αμέσως μετά το συνέδριο όπου θα παρουσιάσουν οι συμμετέχοντες καλλιτέχνες την διάλεξή τους, ώρα 16:00, στον χώρο του Αμφιθεάτρου της Γεωπονικής, με τίτλο:

«Democratic encounters of landscape architecture and fine art in the Anthropocene»

Ώρες Συνεδρίου: 14:00 - 17:00

«Δημήτρης Γαλάνης» Προβολή ντοκιμαντέρ της Ένωσης Σεναριογράφων Ελλάδος στην Ανωτάτη Σχολή Καλών Τεχνών
2024-06-05 18:00 - 20:00 | Πειραιώς 256, ΑΙΘΟΥΣΑ ΝΤΕ ΚΙΡΙΚΟ, Άγ. Ιωάννης Ρέντης, Ελλάδα
Στο πλαίσιο εορτασμού των 35 ετών από τη σύστασή της η ΈνωσηΣεναριογράφων Ελλάδος σε συνεργασία με την Ανωτάτη Σχολή Καλών Τεχνών /Πειραιώς 256 σας προσκαλούν την 5η Ιουνίου 2024 και ώρα 18.00 στηνπροβολή, στην Αίθουσα «Ντε Κίρικο», του 30' ντοκιμαντέρ "Από το Μικρόστο Μεγάλο - Δημήτρης Γαλάνης". Το Ντοκιμαντέρ είναι μια παραγωγή τηςΈνωσης Σεναριογράφων Ελλάδος/Αλεξάνδρου Κακαβά σε σενάριο ΚλεοπάτραςΣβανά, σκηνοθεσία Αλεξάνδρας Μπελεγράτη, έρευνα Αλέξη Γιαννούλη,διεύθυνση φωτογραφίας/μοντάζ Αδαμάντιου Πετρίτση.

Την εκδήλωση θα τιμήσει ο εκ των ομιλητών του ντοκιμαντέρ ομότιμοςκαθηγητής της Ιστορίας της Τέχνης του Ελληνικού ΚαποδιστριακούΠανεπιστημίου Αθηνών Μάνος Στεφανίδης.Χαιρετισμό θα απευθύνει ο πρόεδρος της Ε.Σ.Ε. Αλέξανδρος Κακαβάς.

Ο Δημήτρης Γαλάνης υπήρξε ένας από τους σημαντικότερους χαράκτες τουπρώτου μισού του 20ού αιώνα στην Ευρώπη και πρωτοπόρος της νεοελληνικήςχαρακτικής. Το 1945 εξελέγη μέλος της Γαλλικής Ακαδημίας και το 1950αντεπιστέλλον μέλος της Ακαδημίας Αθηνών.

Η εκδήλωση είναι η πρώτη από μια σειρά τριών εκδηλώσεων/προβολών 30΄ ντοκιμαντέρ παραγωγής της Ένωσης Σεναριογράφων Ελλάδος ( Ε.Σ.Ε.), με θέμα τη ζωή και το έργο σημαντικών Ελλήνων εικαστικών, που έχει προγραμματίσει η Α.Σ.Κ.Τ. σε συνεργασία με την Ε.Σ.Ε. στο πλαίσιο του εορτασμού των 35 χρόνων από την ίδρυση της Ένωσης.

Ομάδα Α, Πτυχιακών Εξετάσεων Ιουνίου 2023-2024
2024-06-12 15:00 - 2024-06-15 20:00 | Εκθεσιακός Χώρος ''Νίκος Κεσσανλής'' (Εργοστάσιο) - ΑΣΚΤ, Πειραιώς 256, Άγ. Ιωάννης Ρέντης, 182 33, Ελλάδα
ASFA-Degree-Show-A

Ομάδα Β, Πτυχιακών Εξετάσεων Ιουνίου 2023-2024
2024-06-19 15:00 - 2024-06-22 20:00 | Εκθεσιακός Χώρος ''Νίκος Κεσσανλής'' (Εργοστάσιο) - ΑΣΚΤ, Πειραιώς 256, Άγ. Ιωάννης Ρέντης, 182 33, Ελλάδα
ASFA-Degree-Show-Β

Ομάδα Γ, Πτυχιακών Εξετάσεων Ιουνίου 2023-2024
2024-06-26 15:00 - 2024-06-29 20:00 | Πειραιώς 256, ΑΙΘΟΥΣΑ ΝΤΕ ΚΙΡΙΚΟ, Άγ. Ιωάννης Ρέντης, Ελλάδα
ASFA-Degree-Show-Γ

DEGREE SHOW@asfa 9-26/10/2024
2024-10-09 14:00 - 2024-10-26 20:00 | Ανωτάτη Σχολή Καλών Τεχνών, Πειραιώς 256, Αγ. Ιωάννης Ρέντης , 18233, Ελλάδα
Ανωτάτη Σχολή Καλών Τεχνών / Πειραιώς 256

Εγκαίνια 9/10 16/10 23/10

18:00- 22:00

Ώρες προσέλευσης 14:00 - 20:00

ΠΡΟΣΚΛΗΣΗ ΣΤΗΝ ΕΚΔΗΛΩΣΗ ΓΙΑ ΤΟΝ ΕΟΡΤΑΣΜΟ ΤΗΣ 28ης ΟΚΤΩΒΡΙΟΥ 1940
2024-10-25 12:00 - 15:00 | Αμφιθέατρο βιβλιοθήκης της ΑΣΚΤ, Πειραιώς 256, Αγ. Ιωάννης Ρέντης, Ελλάδα
Πρόσκληση_Εορτασμός_28_Οκτωβρίου_2024-ΑΣΚΤ-1

Εκδήλωση υποδοχής και ενημέρωσης πρωτοετών φοιτητών του Τμήματος Εικαστικών Τεχνών
2024-10-30 10:30 - 13:30 | Αίθουσα de Chirico – Κτηριακό συγκρότημα Πειραιώς, Πειραιώς 256, Άγ. Ιωάννης Ρέντης, Ελλάδα
Στα πλαίσια της υποδοχής και ενημέρωσης των πρωτοετών φοιτητών μας, διοργανώνεται εκδήλωση με θέμα

“Γνωρίζοντας το Πανεπιστήμιο“

την Τετάρτη 30.10.2024 και ώρα 10: 30 π.μ.,

στην Αίθουσα de Chirico – Κτηριακό συγκρότημα Πειραιώς 256, Αγ. Ι. Ρέντης

Δείτε αναλυτικά το πρόγραμμα και την αφίσα της εκδήλωσης.

Ημέρες Ηλεκτροακουστικής Μουσικής 2024
2024-11-01 18:00 - 2024-11-03 23:59 | Θέατρο της Ανώτατης Σχολής Καλών Τεχνών, Πειραιώς 256, Άγ. Ιωάννης Ρέντης, Ελλάδα
Οι Ημέρες Ηλεκτροακουστικής Μουσικής 2024 πραγματοποιούνται μεταξύ 1-3 Νοέμβρη, στο θέατρο της Ανώτατης Σχολής Καλών Τεχνών (ΑΣΚΤ), στην Αθήνα.

Το φεστιβάλ γίνεται στο πλαίσιο της 22ης ετήσιας συνάντησης των μελών του Ελληνικού Συνδέσμου Συνθετών Ηλεκτροακουστικής Μουσικής (ΕΣΣΗΜ).

Δείτε αναλυτικά το πρόγραμμα της εκδήλωσης εδώ: https://essim.gr/meres2024.html

Εκδήλωση υποδοχής & ενημέρωσης πρωτοετών φοιτητών του Τμήματος Θεωρίας και Ιστορίας της Τέχνης
2024-11-06 13:00 - 15:00 | , ,

Εικαστική έκθεση με θέμα « Ποίηση και Ζωγραφική, με αφετηρία το ποιητικό έργο του μεγάλου Έλληνα ποιητή Δημήτρη Δασκαλόπουλου»
2024-11-06 20:00 - 22:30 | Σπίτι της Κύπρου, Ξενοφώντος 2, Αθήνα, 10557, Ελλάδα
Eγκαίνια εικαστικής έκθεσης με θέμα « Ποίηση και Ζωγραφική, με αφετηρία το ποιητικό έργο του μεγάλου Έλληνα ποιητή Δημήτρη Δασκαλόπουλου» την Τετάρτη 6 Νοεμβρίου, ώρα 20:00 στο Σπίτι της Κύπρου, Ξενοφώντος 2Α, Αθήνα.

Ατομική Έκθεση Ζωγραφικής : Παναγιώτης Σιάγκρης, " Μετατοπίσεις ", στην SIANTIGALLERY
2024-11-08 19:30 - 22:00 | SIANTIGALLERY, Βασ. Αλεξάνδρου 2, (περιοχή Χίλτον, πίσω από την Εθνική Πινακοθήκη), Αθήνα, 116 34, Ελλάδα
📌 Ατομική Έκθεση Ζωγραφικής : Παναγιώτης Σιάγκρης, " Μετατοπίσεις " ✏️ Επιμέλεια Έκθεσης : Δημήτρης Τρίκας📅 Εγκαίνια : Παρασκευή 8 Νοεμβρίου 2024⏲️ Ώρα : 19.30 - 22.00🌍 Βασ. Αλεξάνδρου 2, 116 34 (περιοχή Χίλτον, πίσω από την Εθνική Πινακοθήκη)☎️ 210 724 5432, 210 364 8335🚇 Στάση μετρό : Ευαγγελισμός📧 info@siantigallery.com

ΠΡΟΣΚΛΗΣΗ ΣΕ WORKSHOP: Η ΝΕΥΡΟΔΙΑΦΟΡΕΤΙΚΟΤΗΤΑ ΣΤΟ ΕΡΓΑΣΤΗΡΙΟ
2024-12-04 12:00 - 13:30 | ΙΒ΄ Εργαστήριο Ζωγραφικής ΑΣΚΤ-Κτηριακό συγκρότημα Πειραιώς, Πειραιώς 256 , Αγ. Ι. Ρέντης, 182 33, Ελλάδα
Την Τετάρτη 4 Δεκεμβρίου 2024, από τις 12:00 έως τις 13:30, στο LAB12 (ΙΒ΄ Εργαστήριο Ζωγραφικής και Διευρυμένων Εκφραστικών Μέσων), η ΑΣΚΤ σε συνεργασία με τη Μονάδα Προσβάσιμης Εκπαίδευσης και την οργάνωση Life is for All, διοργανώνει workshop με θέμα τη νευροδιαφορετικότητα στην καλλιτεχνική εκπαίδευση.

Παρουσίαση Λευκώματος Γλυπτικής του Ομότιμου Καθηγητή της Α.Σ.Κ.Τ., Γιώργου Χουλιαρά
2024-12-04 18:00 - 20:00 | Αμφιθέατρο Βιβλιοθήκης της ΑΣΚΤ-Κτηριακό συγκρότημα Πειραιώς, Πειραιώς 256, Άγ. Ιωάννης Ρέντης, 182 33, Ελλάδα
Η Ανώτατη Σχολή Καλών Τεχνών (Α.Σ.Κ.Τ.) σας προσκαλεί στην παρουσίασηλευκώματος με έργα γλυπτικής του Ομότιμου Καθηγητή της Α.Σ.Κ.Τ.,

Γιώργου Χουλιαρά

Το λεύκωμα περιλαμβάνει γλυπτικές παρεμβάσεις μεγάλης κλίμακας, ανάγλυφακαι ολόγλυφα έργα, τα οποία ανήκουν σε ιδιωτική συλλογή στα Χανιά.

Έκθεση βιβλίων του Κώστα Τσώλη στο αναγνωστήριο της Βιβλιοθήκης της Α.Σ.Κ.Τ
2024-12-06 14:00 - 16:00 | Αναγνωστήριο Βιβλιοθήκης ΑΣΚΤ-Κτηριακό συγκρότημα Πειραιώς, Πειραιώς 256, Άγ. Ιωάννης Ρέντης, 182 33, Ελλάδα
Εγκαίνια της έκθεσης βιβλίων του μέλους Ε.Ε.Π. της Α.Σ.Κ.Τ.,

Κώστα Τσώλη

την Παρασκευή 6 Δεκεμβρίου 2024,

ώρες 14:00 -16:00

στο αναγνωστήριο της Βιβλιοθήκης της Α.Σ.Κ.Τ., Πειραιώς 256, Αγ. Ι. Ρέντης

Η έκθεση θα φιλοξενείται στο αναγνωστήριο της Βιβλιοθήκης της Α.Σ.Κ.Τ. όλο το μήνα Δεκέμβριο 2024.

Παρουσίαση του βιβλίου με τίτλο «Με την πένα σπαθί. Κείμενα Ελληνίδων του 19ου αιώνα για τον αγώνα του 1821», σε επιμέλεια Σοφίας Ντενίση.
2024-12-16 19:30 - 21:30 | ΙΑΝΟΣ, Σταδίου 24, Αθήνα, Ελλάδα
Παρουσιάζουν το βιβλίο οι

Σοφία Ντενίση, καθηγήτρια στην Ανωτάτη Σχολή Καλών Τεχνών

Βαρβάρα Ρούσσου, διδάσκουσα στην Ανωτάτη Σχολή Καλών Τεχνών

Διαβάζουν οι ηθοποιοί

Μιμή Ντενίση

Ντίνα Μιχαηλίδου

Μαρία Εγγλεζάκη

Θα ντύσουν μουσικά την εκδήλωση η τραγουδοποιός Ευσταθία, με συνοδεία στο πιάνο από τον Χάρη Μπότση

Προβολή της ταινίας του Περικλή Χούρσογλου, "Εξέλιξη"
2024-12-20 20:00 - 22:00 | Αίθουσα Ντε Κίρικο της ΑΣΚΤ–Κτηριακό συγκρότημα Πειραιώς, Πειραιώς 256, Άγ. Ιωάννης Ρέντης, 182 33, Ελλάδα
Την ταινία θα προλογίσει ο σεναριογράφος και σκηνοθέτης της ταινίας, Π. Χούρσογλου, ομότιμος καθηγητής σκηνοθεσίας του Τμήματος Κινηματογράφου του ΑΠΘ.

Μετά την ταινία θα ακολουθήσει συζήτηση με το κοινό.

Μιχάλης Μανουσάκης «Τέχνη Νοημοσύνη. Αναδρομή σαν μισή ανάσα» Αναδρομική έκθεση έργων του εικαστικού και Ομότιμου Καθηγητή της Α.Σ.Κ.Τ., Μιχάλη Μανουσάκη.
2025-01-09 19:00 - 21:00 | Αίθουσα "Νίκος Κεσσανλής" της ΑΣΚΤ-Κτηριακό συγκρότημα Πειραιώς, Πειραιώς 256, Άγ. Ιωάννης Ρέντης, 18233, Ελλάδα
Επιμέλεια έκθεσης: Δρ. Παναγιώτης Πάγκαλος

Εγκαίνια: Πέμπτη 9 Ιανουαρίου 2025, 19:00Διάρκεια Έκθεσης: 9 Ιανουαρίου – 15 Φεβρουαρίου 2025

ΑΣΚΤ, Αίθουσα «Νίκος Κεσσανλής», Πειραιώς 256, Άγιος Ιωάννης Ρέντης

Ημέρες & ώρες λειτουργίας: Πέμπτη, Παρασκευή, Σάββατο, Κυριακή 15:00 – 20:30
